(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΚΒ΄

Πέμπτη, 14 Σεπτεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ειδική Ημερήσια Διάταξη:

Επετειακή αναφορά για την Ημέρα Εθνικής Μνήμης της Γενοκτονίας των Ελλήνων της Μικράς Ασίας, σελ.
3. Αναφορά στην καταστροφή που υπέστη η Θεσσαλία μετά το πέρασμα της καταιγίδας Daniel , σελ.
4. Αναφορά για την Ημέρα Εθνικής Μνήμης της Γενοκτονίας των Ελλήνων της Μικράς Ασίας, σελ.
5. Ανακοινώνεται ότι ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Σωκράτης Φάμελλος κατέθεσε αίτημα για Προ Ημερησίας Διατάξεως συζήτηση, σύμφωνα με το άρθρο 143 του Κανονισμού της Βουλής σε επίπεδο Αρχηγών κομμάτων για τις καταστροφικές πλημμύρες στη Θεσσαλία, την προετοιμασία του κρατικού μηχανισμού, την αντιμετώπιση των άμεσων αναγκών και τον σχεδιασμό για την επόμενη ημέρα για την ανάκαμψη της περιοχής, σελ.
6. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης: «Κύρωση της Πράξης της Γενεύης του Διακανονισμού της Χάγης για τη διεθνή καταχώριση των βιομηχανικών σχεδίων και υποδειγμάτων, η οποία εγκρίθηκε στη Γενεύη στις 2 Ιουλίου 1999», σελ.
2. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και του Ευρωπαϊκού Κέντρου για την Ανάπτυξη της Επαγγελματικής Κατάρτισης (CEDEFOP)»., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:
 ΠΛΑΚΙΩΤΑΚΗΣ Ι. , σελ.

Β. Αναφορά στην καταστροφή που υπέστη η Θεσσαλία μετά το πέρασμα της καταιγίδας Daniel
 ΒΑΛΤΟΓΙΑΝΝΗΣ Δ. , σελ.
 ΒΡΕΤΤΟΣ Ν. , σελ.
 ΓΡΑΜΜΕΝΟΣ Β. , σελ.
 ΗΛΙΟΠΟΥΛΟΣ Α. , σελ.
 ΚΟΚΚΑΛΗΣ Β. , σελ.
 ΚΤΕΝΑ Α. , σελ.
 ΜΑΚΡΗ Ζ. , σελ.
 ΜΑΝΩΛΑΚΟΥ Δ. , σελ.
 ΜΠΙΜΠΙΛΑΣ Σ. , σελ.
 ΠΑΠΑΔΟΠΟΥΛΟΣ Ν. , σελ.
 ΠΑΠΑΪΩΑΝΝΟΥ Α. , σελ.
 ΠΛΕΥΡΗΣ Α. , σελ.
 ΤΖΟΥΦΗ Μ. , σελ.
 ΦΩΤΟΠΟΥΛΟΣ Σ. , σελ.

Γ. Αναφορά για την Ημέρα Εθνικής Μνήμης της Γενοκτονίας των Ελλήνων της Μικράς Ασίας:
 ΒΡΕΤΤΟΣ Ν. , σελ.
 ΚΑΤΣΙΒΑΡΔΑΣ Χ. , σελ.
 ΜΑΝΗ-ΠΑΠΑΔΗΜΗΤΡΙΟΥ Ά. , σελ.
 ΜΑΝΤΖΟΣ Δ. , σελ.
 ΠΛΕΥΡΗΣ Α. , σελ.
 ΦΩΤΟΠΟΥΛΟΣ Σ. , σελ.

Δ. Επί διαδικαστικού θέματος:
 ΜΠΟΥΡΑΣ Α. , σελ.
 ΝΙΚΗΤΙΑΔΗΣ Γ. , σελ.
 ΠΑΡΑΣΤΑΤΙΔΗΣ Σ. , σελ.
 ΠΛΑΚΙΩΤΑΚΗΣ Ι. , σελ.
 ΠΛΕΥΡΗΣ Α. , σελ.

Ε. Επί του σχεδίου νόμου του Υπουργείου Ανάπτυξης:
 ΒΑΛΤΟΓΙΑΝΝΗΣ Δ. , σελ.
 ΓΡΑΜΜΕΝΟΣ Β. , σελ.
 ΚΟΚΚΑΛΗΣ Β. , σελ.
 ΜΑΝΤΖΟΣ Δ. , σελ.
 ΜΑΝΩΛΑΚΟΥ Δ. , σελ.
 ΝΙΚΗΤΙΑΔΗΣ Γ. , σελ.
 ΠΑΠΑΪΩΑΝΝΟΥ Α. , σελ.
 ΠΛΕΥΡΗΣ Α. , σελ.
 ΦΩΤΟΠΟΥΛΟΣ Σ. , σελ.

ΣΤ. Επί του σχεδίου νόμου του Υπουργείου Παιδείας, Θρησκευμάτων και Αθλητισμού:

 ΑΣΗΜΑΚΟΠΟΥΛΟΥ Σ. , σελ.
 ΗΛΙΟΠΟΥΛΟΣ Ό. , σελ.
 ΚΑΤΣΙΒΑΡΔΑΣ Χ. , σελ.
 ΚΤΕΝΑ Α. , σελ.
 ΜΑΚΡΗ Ζ. , σελ.
 ΜΠΙΜΠΙΛΑΣ Σ. , σελ.
 ΠΑΠΑΔΟΠΟΥΛΟΣ Ν. , σελ.
 ΠΑΡΑΣΤΑΤΙΔΗΣ Σ. , σελ.
 ΣΥΡΙΓΟΣ Ε. , σελ.
 ΤΖΟΥΦΗ Μ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΚΒ΄

Πέμπτη 14 Σεπτεμβρίου 2023

Αθήνα, σήμερα στις 14 Σεπτεμβρίου 2023, ημέρα Πέμπτη και ώρα 10.10΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 13-9-2023 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΚΑ΄ συνεδριάσεώς του, της Τετάρτης 13 Σεπτεμβρίου 2023, σε ό,τι αφορά την ψήφιση στο σύνολο του σχεδίου νόμου: «Επιτάχυνση διαδικασιών στελέχωσης και λειτουργίας Δικαστικής Αστυνομίας - Τροποποιήσεις ν. 4963/2022 - άλλες ρυθμίσεις του Υπουργείου Δικαιοσύνης και λοιπές επείγουσες διατάξεις»)

Εισερχόμαστε στις Επετειακές Αναφορές από τον Προεδρεύοντα της συνεδρίασης για:

-την Ημέρα Εθνικής Μνήμης της Γενοκτονίας των Ελλήνων της Μικράς Ασίας και τήρηση ενός λεπτού σιγής και

-την Παγκόσμια Ημέρα της Δημοκρατίας.

Η 14η Σεπτεμβρίου έχει καθιερωθεί ως Ημέρα Εθνικής Μνήμης της Γενοκτονίας των Ελλήνων της Μικράς Ασίας από το τουρκικό κράτος.

Κυρίες και κύριοι συνάδελφοι, όπως είναι γνωστό, η Βουλή των Ελλήνων, με ομόφωνη απόφασή της, της 24ης Σεπτεμβρίου 1998, καθιέρωσε την 14η Σεπτεμβρίου ως Ημέρα Εθνικής Μνήμης της Γενοκτονίας των Ελλήνων της Μικράς Ασίας από το τουρκικό κράτος. Σήμερα τιμούμε αυτή την ημέρα. Σήμερα τιμούμε τον ελληνισμό της Μικράς Ασίας, η ιστορική διαδρομή του οποίου τερματίστηκε βίαια και δραματικά σχεδόν τρεις χιλιάδες χρόνια μετά την αρχική τους μετακίνηση στην ιωνική γη.

Αποτίνουμε διαχρονικά φόρο τιμής και σε όσους έχασαν τη ζωή τους. Τιμούμε και όσους επέζησαν από τα τραγικά γεγονότα και κατάφεραν να φτάσουν ως πρόσφυγες, μεταλαμπαδεύοντας στη μητέρα πατρίδα την ιστορική, πολιτική και πολιτιστική τους παράδοση.

Υπέρτατος φάρος θάρρους και αυτοθυσίας ο Άγιος Χρυσόστομος Σμύρνης, ο οποίος συνειδητά παρέμεινε ως το τέλος της ζωής του δίπλα στο ποίμνιό του. Η Γενοκτονία των Ελλήνων της Μικράς Ασίας σημάδεψε ανεξίτηλα τη σύγχρονη Ελλάδα. Ξερίζωσε ένα από τα πλέον μακρόχρονα και ιστορικότερα σημεία άνθισης του ελληνικού πολιτισμού των γραμμάτων, των τεχνών και του εμπορίου.

Το κάψιμο της Σμύρνης είναι κυριολεκτικά το ολοκαύτωμα της ελληνικής ψυχής στην ανατολική πλευρά του Αιγαίου πελάγους. Δεν λησμονούμε ότι οι ανείπωτες σφαγές, οι απάνθρωπες λεηλασίες και η σκληρή προσφυγιά που ακολούθησε, αποτελούν το αποτέλεσμα μιας συστηματικής προσπάθειας της Τουρκίας, για την εξόντωση του ελληνικού στοιχείου από τα χώματα της Μικράς Ασίας.

Η σημερινή μέρα μνήμης και θλίψης δεν μπορεί να αποστερεί την ιστορική μας μνήμη από το γεγονός ότι οι Έλληνες πρόσφυγες κατάφεραν έστω και υπό αντίξοες συνθήκες να στεριώσουν, να προκόψουν και να διακριθούν, κάνοντας την Ελλάδα υπερήφανη για τα κατορθώματά τους στην ανάπτυξη της οικονομικής και κοινωνικής ζωής όχι μόνο της μητέρας πατρίδας, αλλά και χωρών, στις οποίες η μοίρα τους έφερε. Κράτησαν και κρατούν ακόμη ανεξίτηλο το αποτύπωμα της καταγωγής τους στην Ιωνία που εγκατέλειψαν μόνο σωματικά, αλλά ποτέ στη μνήμη τους και στην καρδιά τους. Εκεί θα ζει παντοτινά η Σμύρνη, το Αϊβαλί, όλες οι χαμένες πατρίδες. Εκεί θα βρίσκεται πάντα και η δική μας σκέψη, η δική μας ταυτότητα.

Σας ευχαριστώ πολύ.

(Χειροκροτήματα από όλες τις πτέρυγες της Βουλής των Ελλήνων)

Κυρίες και κύριοι συνάδελφοι, σας καλώ να τηρήσουμε ενός λεπτού σιγή.

(Στο σημείο αυτό τηρείται στην Αίθουσα ενός λεπτού σιγή)

Αιωνία τους η µνήµη!

Κυρίες και κύριοι συνάδελφοι, ολοκληρώθηκε η επετειακή αναφορά για την Ημέρα Εθνικής Μνήμης της Γενοκτονίας των Ελλήνων της Μικράς Ασίας και η τήρηση ενός λεπτού σιγής.

Εισερχόμαστε στην επετειακή αναφορά για τη Διεθνή Ημέρα της Δημοκρατίας, η οποία εορτάζεται στις 15 Σεπτεμβρίου. Αύριο, όμως, δεν έχουμε, όπως γνωρίζετε, συνεδρίαση και για αυτό θα αναφερθούμε σήμερα.

Η Διεθνής Ημέρα της Δημοκρατίας αναγνωρίστηκε επίσημα το 2007 από τη Γενική Συνέλευση του Οργανισμού Ηνωμένων Εθνών και καθιερώθηκε στη χώρα μας από το 2008 με απόφαση του Υπουργείου Παιδείας.

Κυρίες και κύριοι συνάδελφοι, για την Ελλάδα η σημερινή ημέρα δεν αποτελεί έναν απλό εορτασμό. Η πατρίδα μας, κοιτίδα και λίκνο της Δημοκρατίας, καλείται κάθε χρόνο τέτοια ημέρα να υπενθυμίσει σε κάθε πολίτη αυτής της χώρας κάτι το οποίο θεωρείται μεν αυτονόητο, αλλά χρειάζεται πάντοτε την προσοχή και την προσπάθεια όλων ανεξαιρέτως για να διαφυλάσσεται και να προασπίζεται ανά πάσα στιγμή.

Είμαστε αληθινά υπερήφανοι για αυτό που δημιούργησαν οι πρόγονοί μας, για το φως που μεταλαμπαδεύθηκε από εκείνους σε κάθε γωνιά του πλανήτη μας, το σύστημα πολιτικής και κοινωνικής ελευθερίας ως θεμέλιο πολιτικής σκέψης, ως βάση κάθε συλλογικής και ατομικής δράσης που σέβεται τον συνάνθρωπο, που σέβεται την αντίθεση και, εν τέλει, συνθέτει τη διαφορετικότητα των σύγχρονων κοινωνιών μας χωρίς καμμία εξ αυτών να πραγματοποιείται σε βάρος των υπολοίπων.

Η Δημοκρατία, στιβαρά θεμελιωμένη στη σύγχρονη Ελλάδα, αποδεικνύει στο πέρασμα του χρόνου ότι διαθέτει την αναγκαία προσαρμοστικότητα στην εξέλιξη της κοινωνίας, χωρίς ωστόσο να διακυβεύεται η ίδια της η ύπαρξη. Η Δημοκρατία μας έχει παράλληλα αναπτύξει τους απαραίτητους μηχανισμούς για να αντεπεξέλθει σε κάθε δυσκολία, σε κάθε πρόκληση που θα μπορούσε υπό οποιαδήποτε μορφή να τη θέσει εν αμφιβόλω.

Το βασικό θεμέλιο της Δημοκρατίας δεν έχει ουσιαστικά μεταβληθεί από το πρότυπο πολιτεύματος που μας κληροδότησαν οι πρόγονοί μας. Δεν λησμονούμε ότι η βασική της αρχή παραμένει διαχρονικά αμετάβλητη, δηλαδή ότι η Δημοκρατία είναι το πολίτευμα όπου η εξουσία πηγάζει από τον λαό, ασκείται από τον λαό και υπηρετεί τα συμφέροντα του λαού. Είναι το πολίτευμα στο οποίο επικρατούν οι απόψεις της πλειοψηφίας και γίνονται απολύτως σεβαστές εκείνες της μειοψηφίας. Είναι το πολίτευμα το οποίο προασπίζει, διαφυλάττει και ενισχύει τις πανανθρώπινες αξίες της αγάπης για την ελευθερία, τη δικαιοσύνη, την ανοχή, τον πλουραλισμό, τον πατριωτισμό, την ισότητα, την ισονομία και ιδιαίτερα τον σεβασμό των ανθρωπίνων δικαιωμάτων.

Η σημερινή συγκυρία σε διεθνές επίπεδο επιτάσσει σε κάθε χώρα και ιδιαίτερα στην Ελλάδα να επιτελεί το μέγιστο χρέος της για τη διαφύλαξη αυτών των αξιών και την εμπέδωσή τους σε παγκόσμιο επίπεδο.

Η χώρα μας αναμφίβολα το πράττει σταθερά και με γνώμονα την ειρήνη σε κάθε γωνιά του πλανήτη. Οφείλουμε να συνεχίσουμε να το πράττουμε ως κρατική οντότητα, ως έκφραση πολιτικής συνέργειας, ως εκδήλωση ατομικής ευθύνης .

Στον βαθμό και στο μέτρο που όλοι συνειδητοποιούμε την αδήριτη ανάγκη διαφύλαξης και εκσυγχρονισμού των δημοκρατικών αξιών, η Ελλάδα θα παραμείνει ο σταθερός φάρος της Δημοκρατίας, η διαχρονική βάση της ειρήνης και της ελευθερίας, το πρότυπο κάθε κοινωνίας και κάθε ανθρώπινης ύπαρξης.

Σας ευχαριστώ πολύ.

Κυρίες και κύριοι συνάδελφοι, ολοκληρώθηκε η Επετειακή Αναφορά για τη Διεθνή Ημέρα της Δημοκρατίας και εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Ανάπτυξης: «Κύρωση της Πράξης της Γενεύης του Διακανονισμού της Χάγης για τη διεθνή καταχώριση των βιομηχανικών σχεδίων και υποδειγμάτων, η οποία εγκρίθηκε στη Γενεύη στις 2 Ιουλίου 1999».

Το νομοσχέδιο ψηφίστηκε στη Διαρκή Επιτροπή κατά πλειοψηφία, εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως της συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδος. Η ψηφοφορία θα γίνει μετά το τέλος της συζήτησης. Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Πριν, όμως, προχωρήσουμε στη συζήτηση του νομοσχεδίου, έχω την τιμή να ανακοινώσω στο Σώμα ότι ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος κατέθεσε αίτημα για προ Ημερησίας Διατάξεως συζήτηση, σύμφωνα με το άρθρο 143 του Κανονισμού της Βουλής σε επίπεδο Αρχηγών κομμάτων για τις καταστροφικές πλημμύρες στη Θεσσαλία, την προετοιμασία του κρατικού μηχανισμού, την αντιμετώπιση των άμεσων αναγκών και τον σχεδιασμό για την επόμενη ημέρα για την ανάκαμψη της περιοχής.

Ποιος συνάδελφος θα ήθελε να πάρει τον λόγο;

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, παίρνουν τον λόγο όσοι έχουν αντίρρηση, σωστά;

**ΓΕΩΡΓΙΟΣ ΝΙΚΗΤΙΑΔΗΣ:** Για το νομοσχέδιο όσοι έχουν επιφυλαχθεί τοποθετούνται.

**ΠΡΟΕΔΡΕΥΩΝ (Ιωάννης Πλακιωτάκης):** Ναι, να διευκρινίσουμε ότι όσοι έχουν επιφύλαξη μπορούν επίσης να λάβουν τον λόγο.

Ορίστε, κύριε Νικητιάδη, έχετε τον λόγο.

**ΓΕΩΡΓΙΟΣ ΝΙΚΗΤΙΑΔΗΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, το ΠΑΣΟΚ, όπως είπα και στην τοποθέτησή μου στην επιτροπή, κατά κανόνα ψηφίζει τις διεθνείς συμβάσεις, σέβεται τις διεθνείς συμβάσεις που έχει υπογράψει η χώρα μας και ψηφίζει και την εναρμόνιση των ευρωπαϊκών οδηγιών στο Ελληνικό Δίκαιο κατά κανόνα.

Και βεβαίως και στη συγκεκριμένη περίπτωση υπάρχουν και παραπάνω λόγοι για τους οποίους είμαστε θετικοί και ψηφίζουμε θετικά για το συγκεκριμένο νομοσχέδιο για την Πράξη της Γενεύης που θα καταστεί νόμος του κράτους.

Υπάρχει, βέβαια και ένας λόγος πρακτικός και πολύ συγκεκριμένος για τον οποίο καλούμαστε να ψηφίσουμε το συγκεκριμένο νομοσχέδιο: Η Συνθήκη της Χάγης, η Σύμβαση της Χάγης θα παγώσει, δεν θα μπορούν να υποβάλλονται πλέον αιτήματα με τον τρόπο που υποβάλλονταν μέχρι σήμερα, θα ισχύει η Πράξη της Γενεύης, αυτή που ψηφίζουμε σήμερα. Και αν εμείς δεν ψηφίσουμε για να συμμετάσχουμε στην Πράξη της Γενεύης, οι ελληνικές επιχειρήσεις δεν θα μπορούν να υποβάλουν αίτηση για να κατοχυρώσουν ένα βιομηχανικό τους σχέδιο. Συνεπώς, είμαστε θετικοί.

Θα θέλαμε, ωστόσο, κύριε Υπουργέ και κύριοι της Κυβέρνησης, να προβληματιστούμε λίγο περισσότερο γι’ αυτή τη συγκεκριμένη αγορά. Με τα στοιχεία που είχε την καλοσύνη να μου δώσει –και μάλιστα την ίδια μέρα- ο Οργανισμός Βιομηχανικής Ιδιοκτησίας, διαπίστωσα τα εξής: Τα κατοχυρωμένα βιομηχανικά σχέδια ελληνικών επιχειρήσεων στην πλειονότητά τους αφορούν κατασκευές, στοιχεία κατασκευών, είδη καλλωπισμού, διακόσμησης και κάποια ένδυσης. Τι εντυπωσιάζει; Εντυπωσιάζει η έλλειψη κατοχύρωσης σχεδίων για τεράστιο αριθμό προϊόντων δικών μας, όπως οι ελιές, η φέτα, τα εμφιαλωμένα νερά και πολλά άλλα. Ποιο είναι το αποτέλεσμα; Το αποτέλεσμα είναι να πουλάμε χονδρική, όταν θέλουμε να εξάγουμε προϊόντα και να μην υπάρχουν τα προϊόντα μας σχεδιασμένα και κατοχυρωμένα στα ράφια των αγορών του κόσμου.

Θα σας πω ένα γρήγορο παράδειγμα. Φίλος που ήταν τις προάλλες στην Ιταλία είδε ένα μπουκάλι με ξύδι μπαλσάμικο. Ήταν εντυπωσιακό, πολύ ωραίο και όπως φαίνεται κατοχυρωμένο. Κόστιζε 38 ευρώ και το αγόρασε επειδή του άρεσε το μπουκάλι.

Υπάρχουν στη χώρα μας έξι σχολές που φοιτούν άνθρωποι για τον σχεδιασμό βιομηχανικών προϊόντων. Αναζητώντας εδώ την ίδια ώρα, αυτές τις μέρες, ένα γραφείο που να ασχολείται με τον σχεδιασμό στην πατρίδα μας, δεν μπόρεσα να βρω ένα μεγάλο και οργανωμένο γραφείο. Υπάρχουν κάποιοι μεμονωμένοι ιδιώτες. Παρά ταύτα, εμείς οι Έλληνες και φαντασία διαθέτουμε και αίσθηση δημιουργικότητας έχουμε.

Έχουν μεγαλουργήσει στο εξωτερικό οι Έλληνες αναφορικά με τον σχεδιασμό, κύριε Υπουργέ. Ακούστε κάποια πολύ ενδιαφέροντα παραδείγματα. Ο Αλέξανδρος Ισηγόνης –οι περισσότεροι δεν τον ξέρουμε- είναι αυτός που σχεδίασε το Mini Cooper και η Βασίλισσα της Αγγλίας, εκτιμώντας την προσφορά του στην οικονομία με το Mini Cooper, τον ανακήρυξε σε «Sir» και είναι γνωστός ως «Sir Alec».

Επίσης, ο Νικόλαος Τομπάζης σχεδίασε τη Formula 1, τη Ferrari, αυτή που βλέπουν εκατομμύρια Έλληνες σε ολόκληρο τον κόσμο στις τηλεοράσεις. Έλληνας τη σχεδίασε.

Επίσης, ο Ανδρέας Ζαπιτάνας, Έλληνας και αυτός, σχεδίασε το Fiat Coupé, την Alfa Romeo, το Subaru. Είναι Έλληνας ο σχεδιαστής.

Γιατί τα λέω όλα αυτά, κύριε Υπουργέ; Νομίζω ότι κάποια στιγμή πέρα από τα νομοθετήματα –εμείς εδώ έχουμε αρμοδιότητα να νομοθετήσουμε- η Κυβέρνηση πρέπει και να δραστηριοποιείται. Πρέπει και να παίρνει κάποια μέτρα. Πρέπει να επιδιώξει να ζεστάνει, να μεγαλώσει αυτήν την αγορά. Πάρτε πρωτοβουλίες. Το νομοσχέδιο σήμερα θα ψηφιστεί και θα γίνει νόμος. Καλέστε όλους αυτούς τους ανθρώπους, τους μεγάλους Έλληνες. Κάντε μια ημερίδα. Καλέστε και τις επιχειρήσεις. Αναδείξτε τη μεγάλη σημασία που έχει να σχεδιάζουμε τα προϊόντα μας και να τα κατοχυρώνουμε. Έχει μεγάλη σημασία για τον ανταγωνισμό της ελληνικής οικονομίας και στο τέλος-τέλος για την οικονομία της πατρίδας μας και του λαού μας.

(Στο σημείο αυτό κτυπά το κουδούνι λήξεως του χρόνου ομιλίας του κυρίου Βουλευτή)

Κλείνω, λοιπόν, λέγοντας ότι βεβαίως εμείς ψηφίζουμε, αλλά παροτρύνουμε την Κυβέρνηση, πέρα από τους νόμους που ψηφίζουμε, αυτή έχει την αρμοδιότητα να πάρει μέτρα έτσι ώστε αυτά που ψηφίζουμε να έχουν και αντίκρισμα αύριο-μεθαύριο στην ελληνική κοινωνία.

Ευχαριστώ, κύριε Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο έχει η ειδική αγορήτρια του Κομμουνιστικού Κόμματος Ελλάδας, η κ. Διαμάντω Μανωλάκου.

Ορίστε, κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Η αλήθεια είναι ότι οι μεγάλες καταστροφές από τις πλημμύρες δεν θα μας αφήνουν ήσυχους μέχρι να αποκατασταθούν οι πληγέντες, γιατί οι καταστροφές σε ανθρώπινες ζωές και λαϊκές περιουσίες έχουν αιτία. Είναι αυτή η αντιλαϊκή πολιτική της Ευρωπαϊκής Ένωσης και των κυβερνήσεων που στο κέντρο προσοχής έχουν τα καπιταλιστικά κέρδη και όχι τον άνθρωπο και τις ανάγκες του. Γι’ αυτό, το σύστημα αυτό είναι απάνθρωπο και βάρβαρο.

Δεν εγκρίνονται, λοιπόν, αντιπλημμυρικά έργα σε φτωχογειτονιές και λαϊκές συνοικίες, γιατί δεν υπάρχει κέρδος στους ομίλους. Τα πάντα στη λογική κόστους-οφέλους!

Όσο, λοιπόν, μπαίνει στο ζύγι του κέρδους η ζωή, η υγεία και το βίος κάθε βιοπαλαιστή, πρέπει ο λαός να επαγρυπνά και να βαδίζει στον δρόμο της διεκδίκησης και της αλληλεγγύης για πλήρη αποζημίωση των πληγέντων 100%, αλλά και σε αποκατάσταση των υποδομών.

Σε ό,τι αφορά το θέμα που συζητάμε σήμερα, είναι αλήθεια ότι από τις πιο δημοφιλείς κατηγορίες δικαιωμάτων βιομηχανικής ιδιοκτησίας είναι το βιομηχανικό σχέδιο. Για να μας καταλαβαίνει, όμως, ο κόσμος, με τον όρο «βιομηχανικό σχέδιο» τι εννοούμε; Εννοούμε την εξωτερική εικόνα ενός βιομηχανικού προϊόντος που προκύπτει από τα ιδιαίτερα χαρακτηριστικά που έχει. Ουσιαστικά μιλάμε για μια δισδιάστατη ή τρισδιάστατη διάπλαση μορφής που λόγω αισθητικού αποτελέσματος αποτελεί πνευματικό δημιούργημα. Μοιάζει, λοιπόν, με δίπλωμα ευρεσιτεχνίας. Δεν περιέχει, όμως, υψηλή εφευρετική δραστηριότητα, αλλά μπορεί να έχει χαμηλότερο εφευρετικό ύψος, όπως λένε οι νομικοί.

Τελικά, η προστασία των βιομηχανικών σχεδίων και υποδειγμάτων είναι ένα κράμα προστασίας βιομηχανικών και πνευματικών δικαιωμάτων. Πιστοποιητικά στην Ελλάδα χορηγεί ο Οργανισμός Βιομηχανικής Ιδιοκτησίας. Στην Ευρωπαϊκή Ένωση για όλα τα κράτη-μέλη το πιστοποιητικό το χορηγεί το Γραφείο Εναρμόνισης Εσωτερικής Αγοράς, μετά βεβαίως, από εξέταση της αίτησης. Για τη διεθνή προστασία υπάρχει δυνατότητα διεθνούς πιστοποιητικού από τον Παγκόσμιο Οργανισμό Διανοητικής Ιδιοκτησίας που ισχύει σε κράτη-μέλη της Συνθήκης της Χάγης και αφορά τη διεθνή κατάθεση βιομηχανικών σχεδίων.

Αυτό ακριβώς σήμερα συζητάμε και ψηφίζουμε. Είναι η πράξη κύρωσης της Γενεύης του Διακανονισμού της Χάγης, η οποία εγκρίθηκε στις 2 Ιουλίου του 1999 για την αποτελεσματικότερη προστασία των ημεδαπών βιομηχανικών σχεδίων και υποδειγμάτων σε διεθνές επίπεδο, μέσω ενός επικαιροποιημένου διεθνούς συστήματος κατάθεσης βιομηχανικών σχεδίων, όπως αναφέρει η αιτιολογική έκθεση. Περιλαμβάνει τη διαδικασία, δικαιώματα κατάθεσης, διεθνούς αίτησης, τέλη προσδιορισμού, διόρθωση ελλείψεων, ημερομηνία κατάθεσης, κ.λπ..

Ποιο είναι, όμως, το ουσιαστικό και το ερώτημα που εμείς βάζουμε; Ποιος έχει όφελος; Όπως πολύ καθαρά είπε η κυρία Υφυπουργός στη συζήτηση στην επιτροπή, οι καταθέτες διεθνούς αίτησης αποκτούν έναν ενιαίο τίτλο για το κατοχυρωμένο σχέδιό τους, εξοικονομώντας δαπάνες, όπως τέλη και κόστος μετάφρασης, καθώς και έξοδα εκπροσώπησης αφού αποφεύγεται η κατάθεση αίτησης και η ανανέωση της προστασίας σε κάθε μία χώρα χωριστά. Τα λόγια της είναι από τα Πρακτικά.

Τι όφελος έχει να κερδίσει ο απλός κόσμος, ο καταναλωτής; Εμείς λέμε τίποτα. Απλά είναι μια διαδικασία που εξυπηρετεί τον ανταγωνισμό και το κέρδος. Συνεπώς θεωρούμε ότι δεν εξυπηρετεί ούτε προστατεύει σε τίποτε τον λαϊκό κόσμο και τις ανάγκες του. Και λέμε ένα παράδειγμα που έχει συζητηθεί και εδώ στη Βουλή στην προηγούμενη θητεία και αφορά την ελληνική φέτα, η οποία φτιάχνεται από αιγοπρόβειο γάλα και είναι κατοχυρωμένη ως ελληνική πατέντα. Ο καταναλωτής ανά τη γη πρέπει να νοιώθει σίγουρος γι’ αυτό που αγοράζει, με ό,τι βιομηχανικό σχέδιο υπάρχει στη συσκευασία του. Κι όμως, κυκλοφορεί φέτα με αγελαδινό γάλα σε τενεκέδες και άλλες συσκευασίες που έχουν βιομηχανικό σχέδιο μία ακρόπολη και έναν τσολιά, παραπέμποντας στην ελληνική φέτα και ξεγελώντας τον καταναλωτή. Βέβαια, το κέρδος του επιχειρηματία με αυτή την πατέντα είναι πολύ μεγαλύτερο, αφού το αγελαδινό γάλα, δηλαδή η πρώτη ύλη, είναι πολύ χαμηλότερη από την τιμή που έχει το αιγοπρόβειο γάλα. Τέτοια παραδείγματα υπάρχουν πολλά. Δεν υπάρχουν ελεγκτικά όργανα και τα ελεγκτικά που υπάρχουν είναι απαξιωμένα και υποβαθμισμένα, γιατί τον κερδοσκόπο προστατεύετε.

Έτσι, λοιπόν, η προστασία ενός βιομηχανικού σχεδίου εξασφαλίζει αποκλειστικά το δικαίωμα στον δικαιούχο να το χρησιμοποιεί στην Ελλάδα, να το εκμεταλλεύεται εμπορικά, να το κατασκευάζει, να το διαθέτει στην αγορά, να το εισάγει, να το εξάγει και κυρίως να κερδοφορεί. Με λίγα λόγια, εξυπηρετεί αποκλειστικά την ανάπτυξη της επιχειρηματικότητας και την ανταγωνιστικότητα των επιχειρήσεων, όπως γράφεται και στην αιτιολογική έκθεση.

Ξέρουμε βεβαίως ότι ο εμπορικός ανταγωνισμός είναι οξυμένος, είναι αβυσσαλέος, όπως επίσης ξέρουμε ότι ανθεί και η βιομηχανική κατασκοπεία και κυρίως ως μεγάλος αντιγραφέας η Κίνα. Τέτοιοι οργανισμοί, λοιπόν, προσπαθούν να ρυθμίζουν κάπως τον έντονο εμπορικό ανταγωνισμό και το μοίρασμα της αγοράς. Δεν αφορά τους εργαζόμενους.

Αυτά όμως συμβαίνουν και προωθούνται γιατί όλα μπαίνουν στην υπηρεσία του καπιταλιστικού κέρδους και δεν αξιοποιούνται υπέρ των παραγωγών του κοινωνικού πλούτου, όπως θα μπορούσε να κάνει μια κοινωνία και οικονομία που βάζει ως προτεραιότητα την ικανοποίηση των λαϊκών αναγκών με βάση τις τεράστιες δυνατότητες της σημερινής εποχής.

Γι’ αυτό, λοιπόν, εμείς καταψηφίζουμε.

**ΠΡΟΕΔΡΕΥΩΝ (Ιωάννης Πλακιωτάκης):** Μέχρι να έρθει ο κ. Γραμμένος από την Ελληνική Λύση τον λόγο έχει ο κ. Διονύσιος Βαλτογιάννης από τους Σπαρτιάτες.

**ΔΙΟΝΥΣΙΟΣ ΒΑΛΤΟΓΙΑΝΝΗΣ:** Ευχαριστώ, κύριε Πρόεδρε.

Ο νους μας και η καρδιά μας αυτή τη στιγμή βρίσκονται κοντά στους πλημμυροπαθείς συμπατριώτες μας στη Θεσσαλία. Εμείς οι Σπαρτιάτες τους στηρίζουμε έμπρακτα. Η Κυβέρνηση έστειλε τα ΜΑΤ. Εμείς στείλαμε είδη πρώτης ανάγκης. Ο καθένας ό,τι έχει στέλνει!

Μέσα στην Αίθουσα ακούσαμε και θα ακούσουμε ότι θα γίνουν έργα, ότι θα δοθούν χρήματα, αλλά μάλλον θα γίνει όπως έγινε και στην Αιτωλοακαρνανία. Πέρασαν τέσσερα χρόνια και η γέφυρα του Ευήνου ακόμα δεν έχει γίνει.

Για ακόμα μια φορά η Ελλάδα υποχρεούται από παγκόσμιες δυνάμεις να αλλάξει τον τρόπο με τον οποίο λειτουργεί, όχι επειδή το ισχύον σύστημα δεν είναι αποδοτικό, αλλά επειδή ο Παγκόσμιος Οργανισμός Πνευματικής Ιδιοκτησίας ελέγχεται από εξωχώριες οικονομικές δυνάμεις. Στην αιτιολογική έκθεση του εν λόγω νομοσχεδίου αναφέρεται πως ο Παγκόσμιος Οργανισμός Διανοητικής Ιδιοκτησίας εξετάζει το «πάγωμα» της εφαρμογής της Πράξεως της Χάγης του 1960, την οποία η χώρα μας με τον ν.2417/1996 έχει κυρώσει, λόγω δήθεν του αυξημένου διοικητικού κόστους που συνεπάγεται η διαχείριση δύο διαφορετικών συνθηκών, ήτοι του Διακανονισμού της Χάγης ή της Πράξεως της Γενεύης, όπερ και σημαίνει κατά το Υπουργείο Ανάπτυξης ότι οι Έλληνες σχεδιαστές και οι ελληνικές επιχειρήσεις θα δυσκολεύονται να καταθέσουν διεθνείς αιτήσεις προστασίας, με συνέπεια δυσμενή αποτελέσματα για την ανάπτυξη της επιχειρηματικότητας και της ανταγωνιστικότητας των ελληνικών επιχειρήσεων.

Οφείλουμε να είμαστε προσεκτικοί, ώστε να μην απωλέσουμε τον έλεγχο των οικονομικών και βιομηχανικών μας καινοτομιών. Αυτή η κύρωση θα επιφέρει μια σειρά από αρνητικές επιπτώσεις για την ελληνική οικονομία και την ελληνική κοινωνία, όπως την απώλεια εθνικής κυριαρχίας της Ελλάδας στον τομέα των βιομηχανικών σχεδίων και υποδειγμάτων, την επιβολή ξένων συμφερόντων στην ελληνική αγορά. Θα επιβαρυνθούν οι ελληνικές επιχειρήσεις με την καταβολή τελών και την καταχώριση των βιομηχανικών τους σχεδίων και υποδειγμάτων στο διεθνές σύστημα της Πράξης της Γενεύης.

Ο διακανονισμός μπορεί να οδηγήσει σε αύξηση της απομιμητικής παραγωγής στην Ελλάδα. Αυτό οφείλεται στο γεγονός ότι ο διακανονισμός διευκολύνει τη διάδοση των σχεδίων και των μοντέλων σε διεθνές επίπεδο. Αυτό μπορεί να κάνει πιο εύκολο για τους παραβάτες το να αποκτήσουν πρόσβαση σε σχέδια και μοντέλα που προστατεύονται από τα δικαιώματα πνευματικής ιδιοκτησίας.

Τρανό παράδειγμα απομίμησης είναι αυτό με τη φέτα, όπως έχουμε τη φέτα ΠΟΠ αλλά και το τυρί τύπου φέτα. Για ποια προστασία μιλάμε τότε;

Άλλο τρανό παράδειγμα προς απόδειξη όλων των παραπάνω είναι η Turkaegean. Η Άγκυρα κατάφερε να κατοχυρώσει τον όρο αυτό στην Ευρωπαϊκή Ένωση με τη μορφή εμπορικού σήματος και την τουριστική της καμπάνια και μάλιστα πριν από ένα έτος, χωρίς να υπάρξει καμμία αντίδραση από τη μεριά μας σε αυτή την απόφαση.

Η Ευρωπαϊκή Ένωση έχει την υποχρέωση να μας προστατεύσει, γιατί αποτελούμε κράτος - μέλος και διαθέτει πλήρη γνώση της αμφισβήτησης της ελληνικής κυριαρχίας που πραγματοποιεί η Τουρκία την οποία εκφράζει, τόσο με δημόσιες δηλώσεις, όσο και έμπρακτα, με παραβιάσεις που πραγματοποιεί στα ελληνικά μας νησιά.

Ας μην ξεχάσουμε, επίσης, την τρίμηνη προθεσμία που είχε η ελληνική πλευρά και η οποία φυσικά χάθηκε, στην οποία αναφέρθηκε ευθαρσώς ο κ. Άδωνις Γεωργιάδης ως μια απλή αστοχία και όχι ως εθνική ήττα.

Τι θα γίνει, λοιπόν, όταν κατατεθούν ονόματα από έτερες χώρες και θα έχουν λέξεις όπως «Μακεδονία», «Ήπειρος», «Έβρος»; Θα γίνονται δεκτά τέτοια ονόματα από το Διεθνές Γραφείο;

Επίσης στο άρθρο 23 γίνεται αναφορά για τα τέλη και τις δαπάνες, χωρίς όμως να ορίζεται το ύψος των καταβολών αυτών. Στο ίδιο άρθρο αναφέρεται ότι αν το κεφάλαιο κίνησης δεν είναι επαρκές, θα πρέπει να υπάρξουν επιπλέον καταβολές από τα μέλη. Σε τι ύψος μπορεί να φτάσουν οι καταβολές αυτές;

Οφείλουμε να υιοθετήσουμε μια προσέγγιση προσεκτική και ισορροπημένη. Ναι, πρέπει να προστατεύσουμε τις εφευρέσεις μας, τα βιομηχανικά μας και εμπορικά μας προϊόντα σε διεθνές επίπεδο, αλλά πρέπει επίσης να διασφαλίσουμε ότι αυτό δεν θα επηρεάσει αρνητικά την οικονομική μας ανεξαρτησία και την ικανότητά μας να ανταγωνιστούμε στην παγκόσμια αγορά. Το πατριωτικό εθνικιστικό κόμμα έχει υποχρέωση να προστατέψει τα εθνικά μας συμφέροντα.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχει από την Νίκη ο κ. Νικόλαος Βρεττός.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Σήμερα μια πολύ μεγάλη ημέρα για την Ορθοδοξία μας, ημέρα του Σταυρού, είμαστε ικανοποιημένοι που η Βουλή έχει επιλέξει να τιμά τον Ελληνισμό, την καρδιά του Ελληνισμού, όπως αναφέρατε στην επετειακή σας δήλωση, την καρδιά του Ελληνισμού στην Ιωνία, στη Σμύρνη, εκεί όπου για εμάς, το δημοκρατικό πατριωτικό κίνημα Νίκη, αλλά και για όλους τους Έλληνες είτε δείχνουν με εμφανή τρόπο αυτή την αγάπη τους προς την πατρίδα είτε μεταφέρουν απλώς τις μνήμες των δικών τους ανθρώπων. Η Σμύρνη δεν είναι «χαμένες πατρίδες» όπως αναφέρθηκε. Παραμένουν και είναι αλησμόνητες πατρίδες και καλό είναι αυτό όσοι από εμάς, ο κύριος Πρωθυπουργός ή άλλα στελέχη της Κυβέρνησης, πάνε και συζητάνε με τους γείτονές μας να το θυμούνται και να ξέρουν ότι πάντα στην καρδιά τους έχουν έναν Ελληνισμό ο οποίος ζητά την αναγνώριση, αν μη τι άλλο, και τη βεβαιότητα ότι δεν ξεχνούμε.

Καλές, λοιπόν, οι επιχειρήσεις, καλές οι οικονομικές αναπτύξεις, αλλά δεν ξέρω αν φτάνουν στον λαό. Μιλήσατε και για την επετειακή ημέρα της δημοκρατίας και είπατε ότι είναι σημαντικό να υπάρχει δημοκρατία γιατί αυτό ωφελεί τον λαό.

Αλήθεια, πιστεύετε ότι στην πατρίδα μας αυτή η ρήση, αυτή η πεποίθηση είναι δυνατόν να ισχύει; Και δεν εννοούμε μόνο την τρομερή δοκιμασία που έχει συμβεί αυτή τη στιγμή, τα γεγονότα τα πλημμυρικά, που έχει καταστραφεί κόσμος που πιθανόν να μην ξαναβρεί τη σειρά του. Θέλετε να πείτε ότι και τώρα που πήγαν κάποιοι Κυβερνητικοί εκεί, ο λαός θα είχε αυτή την αίσθηση ότι η δημοκρατία λειτουργεί υπέρ του δικού του καλού, υπέρ του δικού του συμφέροντος; Αυτά είναι κάποια πράγματα ως προβληματισμοί.

Έρχομαι στο νομοσχέδιο που έρχεται σήμερα για να κυρωθεί.

Αλήθεια, κάποιος θα μπορούσε να ρωτήσει: Με τόσες αποφάσεις, με τόσα νομοσχέδια, με τόσες επιλογές που γίνονται για την προστασία της πνευματικής ιδιοκτησίας, του βιομηχανικού σχεδίου, αισθανόμαστε ασφαλείς;

Δηλαδή με όλες αυτές τις συμβάσεις, που τις υπογράφουμε, που θυμίζουν περισσότερο γραφειοκρατική διαδικασία και όχι ουσιαστική, προστατεύετε κάτι; Προστατεύετε το δικαίωμα της ατομικής ελευθερίας; Προστατεύετε το δικαίωμα της πνευματικής ιδιοκτησίας ή του βιομηχανικού σχεδίου; Εφόσον εσείς πιστεύατε ότι είναι τόσο σημαντικό να γίνει αυτή η κύρωση αυτή τη στιγμή, γιατί είκοσι χρόνια δεν το κάνατε; Άρα τώρα το κάνετε γιατί πραγματικά πιστεύετε ότι θα προστατευτεί το βιομηχανικό σχέδιο;

Δεν προστατεύονται με νόμους, αλλά με συμπεριφορές. Και αυτή τη στιγμή, τουλάχιστον στην πατρίδα μας, δεν ξέρω αν αισθάνονται πολλοί συμπολίτες μας, διάσημοι ή μη διάσημοι, ότι μπορούν να προστατευθούν πνευματικά τους δικαιώματα, αξίες προσωπικές, ατομική περιουσία.

Αλήθεια, δεν θα φέρετε ένα νομοσχέδιο για να προστατευτεί η ατομική περιουσία; Δηλαδή σας ενδιαφέρει αυτή τη στιγμή να προστατέψετε το βιομηχανικό σχέδιο -και αυτό είναι σημαντικό- και να χάνει ο κόσμος τα σπίτια του; Σας ενδιαφέρει πραγματικά να προστατεύσετε το βιομηχανικό σχέδιο -που είναι σημαντικό, το ξαναλέω- και να υπάρχουν άνθρωποι που άκουσαν τα κελεύσματα των τραπεζών και δανείστηκαν σε ρήτρα ελβετικού φράγκου και αυτή τη στιγμή είναι τόσο απογοητευμένοι, έχουν καταστραφεί οι ζωές τους;

Επομένως για μας δεν είναι μείζονος σημασίας αυτή η επικύρωση. Δεν έχει κανένα σημαντικό αντίκρισμα απέναντι στον πολίτη, στον κάθε συμπατριώτη μας, και γι’ αυτό δεν την ψηφίζουμε.

Ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο έχει ο κ. Βασίλειος Γραμμένος από την Ελληνική Λύση.

**ΒΑΣΙΛΕΙΟΣ ΓΡΑΜΜΕΝΟΣ:** Σας ευχαριστώ, κύριε Πρόεδρε.

Κύριοι Υπουργοί, κύριοι συνάδελφοι, όπως επεσήμανα και χθες στην επιτροπή, η Ελληνική Λύση από την πρώτη στιγμή βρέθηκε με επικεφαλής τον Πρόεδρο κ. Κυριάκο Βελόπουλο, στελέχη του κόμματος αλλά και ειδικό κλιμάκιο εμπειρογνωμόνων στη Θεσσαλία για να διαπιστώσει το ακριβές μέγεθος των ζημιών. Συμπαραστάθηκε λοιπόν έμπρακτα -και θα συνεχίσει να το κάνει ως οφείλει- στους πληγέντες. Ο Πρόεδρός μας έσπευσε, όπως προανέφερα, εκεί, για να δει και να συνομιλήσει με τους κατοίκους, με αυτούς τους ανθρώπους που κυριολεκτικά καταστράφησαν.

Θρηνήσαμε ανθρώπινες ζωές. Θέλω να καταστήσω σαφές το εξής: Δεν θα σταματήσουμε να ελέγχουμε και να πιέζουμε την Κυβέρνηση μέχρι να αποζημιωθεί μέχρι και ο τελευταίος άνθρωπος συμπολίτης μας, συμπατριώτης μας, που εκεί καταστράφηκε. Δεν θα σταματήσουμε μέχρι να στηρίξετε ουσιαστικά τον αγρότη, τον κτηνοτρόφο και όλους αυτούς που υπέστησαν αυτές τις ανυπολόγιστες ζημιές.

Θέλουμε και ζητάμε πλήρη αποζημίωση τώρα όμως, όχι χθες ούτε μετά από δέκα μήνες ή έναν χρόνο, για να καταφέρουν αυτοί οι άνθρωποι να επανέλθουν.

Κάποιοι δολοφόνησαν τη συγκεκριμένη περιφέρεια. Θα λογοδοτήσουν γι’ αυτό, να είστε σίγουροι. Κάποιοι λοιπόν έχουν εγκληματικές ευθύνες για τα αντιπλημμυρικά έργα, αυτά που δεν έγιναν ποτέ, για τα χρήματα του ελληνικού λαού που δαπανήθηκαν, μοιράστηκαν σε κάποιους, αλλά αντί να κάνουν έργα, τα έβαλαν προφανώς τσέπη τους. Κάποιοι λοιπόν έχουν εγκληματικές ευθύνες και θα πρέπει να λογοδοτήσουν.

Και ρωτάμε πού πήγαν αυτά τα λεφτά; Δεν μας απάντησε κάποιος από την Κυβέρνηση και ούτε είναι πρόθυμοι να μας απαντήσουν. Δεν μπορούν να καταλάβουν το μέγεθος της ζημιάς. Δεν έχουν συνειδητοποιήσει. Εμείς πήγαμε, τα είδαμε. Περίμεναν οι άνθρωποι ουρές ατελείωτες -γυρίσαμε εξήντα χρόνια πίσω- να πάρουν δύο εξάδες νερό. Ολόκληρη οικογένεια να πάρει δύο εξάδες νερό.

Στην Ελληνική Λύση, λοιπόν, ζητάμε πλήρη και άμεση αποζημίωση στο σύνολο των ζημιών για την πλειοψηφία των ανθρώπων που καταστράφηκαν και όχι ενός ποσοστού επ’ αυτής, ώστε οι πληγέντες να επιβιώσουν με αξιοπρέπεια.

Και κάτι ακόμα. Αν η ανάλγητη Κυβέρνηση του κ. Μητσοτάκη είχε δώσει στον Ελληνικό Στρατό -προσέξτε- και στην Αστυνομία την εντολή να παρέχουν βοήθεια από την πρώτη στιγμή και αν αυτά που μας είπε ο Υπουργός, ο κ. Κικίλιας, στον κ. Χατζηνικολάου είχαν γίνει, τι θα είχε συμβεί; Δηλαδή, τι επικαλέστηκε ο Υπουργός; Ότι δεν μπορούσαν να σηκωθούν τα ελικόπτερα παντός καιρού -γελούσε ο κόσμος!- για να πάνε να βοηθήσουν τους συνανθρώπους μας. Δεν μπορούσαν, λέει, τα ελικόπτερα του Ελληνικού Στρατού! Δεν θα είχαμε θρηνήσει ούτε έναν νεκρό, δεν θα είχαμε ούτε έναν αγνοούμενο.

Ένα μεγάλο ευχαριστώ, λοιπόν, από την Ελληνική Λύση σε όλους αυτούς τους συνανθρώπους μας που συνεισέφεραν, που μπήκαν σε διαδικασία να βοηθήσουν και ένα μεγάλο ευχαριστώ στις Ένοπλες Δυνάμεις, αλλά και στην Ελληνική Αστυνομία.

Πάμε στο θέμα του νομοσχεδίου γρήγορα. Ουσιαστικά, λοιπόν, προωθείται η κύρωση για την Πράξη της Γενεύης του Διακανονισμού της Χάγης για τη διεθνή καταχώριση των βιομηχανικών σχεδίων και υποδειγμάτων, η οποία εγκρίθηκε στη Γενεύη στις 2 Ιουλίου του 1999.

Επιδιώκεται, σύμφωνα και με την αιτιολογική έκθεση, η αποτελεσματικότερη προστασία των ημεδαπών βιομηχανικών σχεδίων και υποδειγμάτων σε διεθνές επίπεδο μέσω ενός επικαιροποιημένου συστήματος διεθνούς κατάθεσης βιομηχανικών σχεδίων. Ήδη, τα περισσότερα κράτη που είχαν κυρώσει την αρχική συνθήκη έχουν κυρώσει και εφαρμόζουν τη νεότερη Πράξη της Γενεύης του 1999, που εκσυγχρονίζει και απλοποιεί το σύστημα της διεθνούς καταχώρισης βιομηχανικών σχεδίων.

Πλέον, μόνο οκτώ κράτη -μεταξύ αυτών και η Ελλάδα- εφαρμόζουν το παλιό σύστημα της Χάγης του 1960. Πώς δικαιολογείται αυτή η καθυστέρηση; Όλα στην Ελλάδα πρέπει να ρυθμίζονται στο «και πέντε» και όχι στο «παρά πέντε»; Λοιπόν, αν τα ρυθμίζαμε όλα στο «παρά πέντε» και όχι στο «και πέντε», η χώρα θα είχε πάει μπροστά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε. Κλείνω.

Και κάτι τελευταίο, που θεωρώ ότι αποτελεί τροφή για σκέψη. Ένα χαρακτηριστικό παράδειγμα και δείγμα των αιτίων της αποβιομηχάνισης της Ελλάδας είναι η παντελής έλλειψη μηχανισμού, παραδείγματος χάριν, για έγκριση τύπου της Ευρωπαϊκής Ένωσης. Δηλαδή -και θα σας δώσω ένα παράδειγμα που συμβαίνει και ισχύει- ένας Έλληνας που αναπτύσσει ένα βιομηχανικό προϊόν, όπως ένα τροχοφόρο ή κάτι άλλο, αναγκάζεται να πάει στην Κίνα για να ξεκινήσει τη γραμμή παραγωγής και παίρνει έγκριση τύπου από το Υπουργείο Συγκοινωνιών του Λουξεμβούργου, το οποίο έχει γραφεία σε όλη την Άπω Ανατολή. Δηλαδή, το Λουξεμβούργο που δεν παράγει ούτε καρφίτσα, δίνει έγκριση τύπου για βιομηχανικά προϊόντα, ενώ το δικό μας ξεχαρβαλωμένο κράτος, η Ελλάδα δηλαδή, ουσιαστικά έχει κάνει τα πάντα για να διώξει τη βιομηχανική παραγωγή από τη χώρα μας.

Όλα θα πρέπει να γίνονται στο «παρά πέντε». Αυτή θα πρέπει να είναι η νοοτροπία για να μπορέσει ο τόπος να πάει μπροστά.

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Και ολοκληρώνουμε με την ειδική αγορήτρια της Πλεύσης Ελευθερίας, την κ. Αρετή Παπαϊωάννου.

**ΑΡΕΤΗ ΠΑΠΑΪΩΑΝΝΟΥ:** Καλημέρα και από μένα.

Δεν μπορώ πριν να μπω στην ουσία της συζήτησης του εισαγομένου νομοσχεδίου, να μην εκφράσω και εδώ, στην Ολομέλεια την απορία μου και την αντίθεσή μου στον τρόπο, αλλά κυρίως στον χρόνο, κυρία Υφυπουργέ, εισαγωγής του υπό ψήφιση νομοσχεδίου.

Είπα και χθες ότι η ειδοποίηση για την επιτροπή ήρθε τα μεσάνυχτα της Παρασκευής, την ώρα που οι τηλεοράσεις έδειχναν κόσμο να προσπαθεί να σωθεί, ανεβαίνοντας στις στέγες και στις ταράτσες των σπιτιών, την ώρα που όλοι, συγκλονισμένοι, παρακολουθούσαμε αυτά που γίνονταν στη Θεσσαλία, τα οποία όχι μόνο δεν τελείωσαν, αλλά συνεχίζονται και θα επηρεάζουν και εκείνους τους ανθρώπους και όλη τη χώρα για μεγάλο διάστημα, για χρόνια ίσως.

Πιστεύω ότι δεν θα έπρεπε να ασχολούμαστε αυτές τις μέρες με την Πράξη της Γενεύης του Διακανονισμού της Χάγης. Αισθάνομαι ότι αυτό που γίνεται προσβάλλει όλους μας, το Σώμα, καθέναν Βουλευτή μας χωριστά και θα έπρεπε να ψηφίζουμε μόνο τα εξαιρετικά επείγοντα.

Θα έπρεπε εδώ και μια βδομάδα όλοι να είμαστε στη Θεσσαλία. Θα έπρεπε όλοι να είμαστε Θεσσαλοί, να ζούμε μαζί τους, γιατί μόνο έτσι μπορούμε να καταλάβουμε τι πραγματικά περνούν και να είμαστε έτοιμοι να δούμε με καθαρή ματιά και να στηρίξουμε ή να απορρίψουμε ό,τι προταθεί για τη βοήθεια και τη δική τους στήριξη. Και γιατί όχι, μήπως να δούμε και από κοντά πώς αντιμετωπίζονται με δακρυγόνα και με γκλομπς από την Κυβέρνησή σας, την Κυβέρνηση του κ. Μητσοτάκη, όπως αρέσκεστε να λέτε;

Ας μπω λίγο και στην ουσία του θέματος. Πάλι έρχεται σε σφιχτό χρονικό διάστημα. Εκτός από το άκαιρο των ημερών, πάλι δεν υπάρχουν περιθώρια χρονικά. Εμείς στην Πλεύση Ελευθερίας παίρνουμε πολύ σοβαρά υπ’ όψιν κάθε λέξη και κάθε γράμμα μέσα στην κοινοβουλευτική λειτουργία που επιτελούμε εδώ, στο όνομα των Ελλήνων πολιτών, και θα γίνει κανόνας της εσωτερικής μας έννομης τάξης.

Σε κάθε περίπτωση, είμαστε υπέρ της εξωστρέφειας της χώρας. Είμαστε, όμως, και υπέρ της θωράκισης όλων των ελληνικών συμφερόντων. Θα θέλαμε περισσότερη δουλειά. Δεν μας αρκούν οι λακωνικές αναφορές ότι η ρύθμιση που θα ψηφιστεί βελτιώνει την ανταγωνιστικότητα των σχεδίων και υποδειγμάτων που καταθέτουν οι επιχειρήσεις μας. Δεν βελτιώνει μόνο την ανταγωνιστικότητα αυτών, αλλά θα ισχύσει και κατά των δικών μας σχεδίων, προς όφελος της ανταγωνιστικότητας προϊόντων άλλων χωρών, γιγάντων του βιομηχανικού σχεδιασμού.

Είμαστε εμείς έτοιμοι για κάτι τέτοιο; Εννοώ ότι μέχρι στιγμής το δικό μας ισχύον νομικό πλαίσιο ήταν αρκετό. Η καταχώριση σχεδίου υποδείγματος γίνεται σήμερα στο Μητρώο Σχεδίων και Υποδειγμάτων στον Οργανισμό Βιομηχανικής Ιδιοκτησίας. Είναι ατομική διοικητική πράξη με την οποία γεννάται απόλυτο και αποκλειστικό δικαίωμα ιδιωτικού δικαίου να χρησιμοποιεί ο δικαιούχος το σχέδιο και να απαγορεύεται σε οποιονδήποτε τρίτο η χρήση του χωρίς τη συγκατάθεσή του.

Μπορεί και σήμερα οι δικαιούχοι να επεκτείνουν την προστασία του βιομηχανικού τους σχεδίου εκτός Ελλάδος, ενεργώντας από την Ελλάδα, από το γραφείο στην Ελλάδα. Ο Οργανισμός Βιομηχανικής Ιδιοκτησίας λειτουργεί και σαν γραφείο παραλαβής διεθνών αιτήσεων. Υπάρχει, επίσης, η δυνατότητα κατάθεσης μιας αίτησης απευθείας στο Διεθνές Γραφείο της Γενεύης.

Αναγνωρίζουμε ότι υπάρχει ένα πρόβλημα, ένα θέμα. Εξετάζεται από τον Παγκόσμιο Οργανισμό Πνευματικής Ιδιοκτησίας το πάγωμα της εφαρμογής της Πράξης της Γενεύης του ’60, που πιστεύουμε ότι ήταν αρκετή μέχρι τώρα, διότι, εφόσον αυτό εγκριθεί από τη συνέλευση της ένωσης της Χάγης, θα συνεπάγεται την αδυναμία κατάθεσης διεθνών αιτήσεων και από τους Έλληνες σχεδιαστές. Έχει, όμως, ελεγχθεί ποιες είναι οι υφιστάμενες διατάξεις που δεν είναι πλήρως συμβατές με τη διάταξη της ρύθμισης που είναι προς ψήφιση; Διότι, βάσει της παραγράφου 1 του άρθρου 28 του Συντάγματός μας, υποχρεωτικά από τη στιγμή της ψήφισης θα ενταχθεί στο εσωτερικό ελληνικό δίκαιο και θα αποτελεί νόμο του κράτους, που θα υπερτερεί των προηγούμενων νομοθετικών ρυθμίσεων.

Η επιφύλαξή μας είναι σε αυτό που θα σας πω τώρα. Είναι γνωστό ότι η εφαρμογή διεθνών συμφωνιών απαιτεί προεργασία, διοικητικούς και τεχνικούς πόρους. Επειδή με τον τρόπο που συστηματικά κυβερνάται η χώρα, έχουν ανακύψει πολλές φορές θέματα προχειρότητας, επιπολαιότητας και βιαστικών ρυθμίσεων, ρωτάμε: Ο Οργανισμός Βιομηχανικής Ιδιοκτησίας μπορεί να υποδεχθεί τις αλλαγές και τις δεσμεύσεις που συνδέονται με την προς κύρωση πράξη;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και εξηγούμαι: Μέχρι τώρα, όταν γινόταν μία διεθνής αίτηση, για να ισχύσει στο εσωτερικό δίκαιο, έπρεπε η εσωτερική υπηρεσία –ο Οργανισμός Βιομηχανικής Ιδιοκτησίας, εν προκειμένω- να απαντήσει θετικά, για να αρχίσει να γίνεται δίκαιο του κράτους.

Σε αυτή τη ρύθμιση εισάγεται κάτι που είναι πιο δεσμευτικό και κάτι πιο επικίνδυνο. Δηλαδή, από τη στιγμή που θα κατατεθεί η διεθνής αίτηση κοινοποιείται η κατάσταση στις χώρες οι οποίες έχουν επιλεγεί από τον αιτούντα και έχει δηλωθεί ότι επιθυμεί να προστατευθεί το βιομηχανικό του σχέδιο. Αν δεν απαντήσουν μέσα σε διάστημα ενός εξαμήνου, τότε αυτόματα γίνεται δεκτό και ενσωματώνεται στο εσωτερικό δίκαιο. Αυτό σημαίνει πολύ καλή προετοιμασία από τις δικές μας υπηρεσίες, γρήγορα αντανακλαστικά. Φοβάμαι να μη μας ξεφεύγουν πράγματα.

Έχουμε επίσης και μια άλλη επιφύλαξη. Βλέπουμε ότι και η Ιταλία η οποία είναι μέλος της Ευρωπαϊκής Ένωσης -στον στενότερο πυρήνα από εμάς και νωρίτερα από μας- ανθίσταται. Δεν έχει προσχωρήσει ακόμη. Θα μπορούσαμε κι εμείς να περιμένουμε λίγο ακόμη. Ας ήμασταν οι τελευταίοι. Δεν πειράζει. Εμείς έτσι το κρίνουμε και γι’ αυτό ψηφίζουμε «παρών».

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Παπαϊωάννου.

Επιθυμεί κάποιος από τους Κοινοβουλευτικούς Εκπροσώπους να πάρει τον λόγο;

Ο κ. Μάντζος έχει τον λόγο.

**ΔΗΜΗΤΡΙΟΣ ΜΑΝΤΖΟΣ:** Στην Ημέρα Μνήμης και τον φόρο τιμής τον οποίο αποτίει η ελληνική Βουλή, στην Γενοκτονία του Ελληνισμού της Μικράς Ασίας θα ήθελα να αναφερθώ, κύριε Πρόεδρε.

Εκ μέρους της Κοινοβουλευτικής μας Ομάδας αποτίουμε κι εμείς με τη σειρά μας φόρο τιμής και εκφράζουμε τον βαθύτερο σεβασμό μας στην ιστορική μνήμη αυτής της γενοκτονίας, αυτής της καταστροφής, στα θύματα, στους εκτοπισμένους αυτής της γενοκτονίας, της συστηματικής εκτόπισης των Ελλήνων της Ανατολίας το 1922. Εκφράζουμε και τον σεβασμό μας εν τέλει και στο δικό μας κράτος, στη δική μας μεγάλη προσπάθεια που έγινε, στο θαύμα της αποκατάστασης, της υποδοχής της περίθαλψης, της φροντίδας, της βοήθειας που το κράτος έδωσε σε αυτούς τους ανθρώπους τότε, παρά την ευρύτερη δυσπιστία και ένα κύμα ρατσισμού που υπήρξε σε ένα μέρος τότε της ελληνικής κοινωνίας. Αυτό το θαύμα της αποκατάστασης βοήθησε, σε συνδυασμό με τις ιδιαίτερες δεξιότητες, τον κοσμοπολιτισμό, τις πολιτισμικές παραδόσεις και τις αφετηρίες αυτών των ανθρώπων που έφεραν από την άλλη πλευρά του Αιγαίου τον δικό τους πολιτισμό να δημιουργήσουν μια νέα εθνική εικονογραφία, να εμπλουτίσουν τελικά τον ελληνικό πολιτισμό με τα δικά τους στοιχεία. Αυτή είναι η ιστορική μνήμη της Μικρασιατικής Καταστροφής που μέχρι τις ημέρες μας σε όλες τις προσφυγικές συνοικίες, σε όλα τα ονόματα των δρόμων, σε όλα τα ρεμπέτικα τραγούδια, στις μνήμες των οικογενειών μας, ζει μέσα στην κοινωνία μας και θα ζει.

Αυτή είναι η μνήμη η οποία όμως διέπει και τη ζώσα πολιτική πραγματικότητα σε σχέση με τη γεωστρατηγική και γεωπολιτική θέση της χώρας μας και σε σχέση με τις διπλωματικές της επαφές και το διπλωματικό της μέλλον στο Αιγαίο και την Ανατολική Μεσόγειο. Το λέμε αυτό επισημαίνοντας ότι εν τέλει το παρελθόν ανήκει στο χθες όμως δίνει και ορισμένα κρίσιμα και χρήσιμα μαθήματα και για το παρόν και για το μέλλον. Διότι είναι τέτοια τα δείγματα γραφής που έρχονται από την άλλη πλευρά του Αιγαίου πολλές φορές που μας κάνουν να αναρωτιόμαστε αν υπάρχει πράγματι πλήρης εγκατάλειψη του παλιού αναθεωρητικού σχεδίου της Τουρκίας σε σχέση με τις διεθνείς συνθήκες.

Θέλω να είμαι σαφής. Είμαστε υπέρ των διαύλων επικοινωνίας, είμαστε υπέρ της διατήρησης και της ενίσχυσης ανοικτών διαύλων επικοινωνίας με την Τουρκική Δημοκρατία υπό δύο αναγκαίες προϋποθέσεις. Η πρώτη είναι να έχουμε τον πλήρη σεβασμό και την εφαρμογή του Διεθνούς Δικαίου και του δικαίου της θάλασσας και η δεύτερη είναι να περιορίσουμε τις διαφορές μας στη μία και μοναδική που υπάρχει ανάμεσα στις δύο χώρες: Στην οριοθέτηση της αποκλειστικής οικονομικής ζώνης και της υφαλοκρηπίδας στο Αιγαίο και την Ανατολική Μεσόγειο.

Καμμία παραχώρηση, κανένας συμβιβασμός δεν χωρεί από τη πλευρά της Ελλάδας, από τα κυριαρχικά της δικαιώματα. Είμαι βέβαιος, είμαστε βέβαιοι, ότι αυτή είναι μια εθνική θέση, μια εθνική γραμμή, που δεσμεύει όλες τις πολιτικές δυνάμεις της χώρας μας.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς τον κ. Μάντζο.

Τον λόγο έχει ο Κοινοβουλευτικός Εκπρόσωπος του ΣΥΡΙΖΑ – Προοδευτική Συμμαχία κ. Βασίλειος Κόκκαλης.

**ΒΑΣΙΛΕΙΟΣ ΚΟΚΚΑΛΗΣ:** Κυρίες και κύριοι συνάδελφοι, αυτά τα πέντε λεπτά της ομιλίας μου, θα αναφερθώ στο έγκλημα που έχει συντελεστεί και συντελείται αυτές τις ημέρες στη Θεσσαλία.

Θλίψη, οργή και μελαγχολία για την επόμενη μέρα. Ο ελεγχόμενος από τη δικαιοσύνη περιφερειάρχης αποδίδει την όλη βασική αιτία στο έντονο καιρικό φαινόμενο. Η Κυβέρνηση -όχι ευθέως- διαρρέει, αφήνει να εννοηθεί –δεν βλέπω στην Αίθουσα και τον κ. Σκρέκα τον τρικαλινό- ότι φταίει ο περιφερειάρχης.

Και οι δύο αυτή τη στιγμή, επειδή ο ένας έχει ανάγκη τον άλλο λόγω των εκλογών, παίζουν ένα παιχνίδι μη απόδοσης των ευθυνών. Ο ελεγχόμενος από τη δικαιοσύνη περιφερειάρχης έχει πολλά να πει για τις αρμοδιότητες της κεντρικής κυβέρνησης, αλλά και η Κυβέρνηση έχει πολλά να πει για τον ελεγχόμενο από τη δικαιοσύνη περιφερειάρχη.

Σε αυτά τα λίγα λεπτά θα θέσω δυο, τρία καίρια αναπάντητα ερωτήματα: Υπήρχε η υποχρέωση να εκκενωθεί ο Παλαμάς όταν πλημμυρίζουν τα Φάρσαλα; Ναι ή όχι; Ναι. Από πού προβλέπεται; Από το σχέδιο διαχείρισης κινδύνων πλημμύρας. Το πράξατε; Όχι.

Δεύτερον: Τι είναι αυτά τα περιβόητα σχέδια διαχείρισης κινδύνου πλημμύρας; Μπορούν να μετριάσουν τις συνέπειες μιας πλημμύρας; Μπορούν να σώσουν ζωές; Ναι, μπορούν. Το λένε όλοι οι επιστήμονες. Ποιος έχει την υποχρέωση; Η χώρα μας. Τι είναι η χώρα μας; Η Κυβέρνηση. Το έπραξε; Όχι. Πόσες φορές δέχτηκε αυστηρή προειδοποίηση η χώρα μας λόγω μη επικαιροποίησης των σχεδίων διαχείρισης κινδύνου πλημμύρας; Δύο φορές. Υλοποιήθηκε η επικαιροποίηση; Όχι. Ποιος έχει την ευθύνη; Η Κυβέρνηση. Ποιος έχει την ευθύνη να το υλοποιήσει; Η περιφέρεια. Το έπραξαν; Όχι.

Τρίτον: Είδαμε μια έρευνα της δικαιοσύνης -και ελπίζουμε αυτή η έρευνα να μην είναι σαν την έρευνα των υποκλοπών- η οποία στρέφεται προς τα κάτω -και καλά κάνει, εννοείται, προς περιφέρεια και δημάρχους- όχι προς τα πάνω. Τι εννοώ; Ο Δήμος Φαρσάλων κατέθεσε μελέτη για να επικαιροποιηθούν τα σχέδια απορροής λεκάνης της περιοχής Φαρσάλων, δηλαδή -για να το πούμε έτσι απλά- σε περίπτωση πλημμύρας προς τα πού θα πάνε τα νερά. Την κατέθεσε τη μελέτη, όμως η μελέτη αυτή απεντάχθη από το πρόγραμμα «Αντώνης Τρίτσης». Υπάρχει ευθύνη; Υπάρχει. Άρα και προς τα πάνω, όχι μόνο προς τα κάτω. Είχαν την υποχρέωση να την εντάξουν; Είχαν. Δεν πρέπει να μάθουμε για ποιον λόγο απεντάχθη αυτή η μελέτη -εκτός αν απεντάχθη καθαρά για τυπικούς λόγους, για λόγους που δεν ανάγονται στην ουσία του προβλήματος, στην αντιπλημμυρική θωράκιση, δηλαδή.

Τέταρτον, έχουν σπάσει φράγματα; Είναι κοινό μυστικό. Ο κ. Κικίλιας -είναι αντικείμενο της δικαιοσύνης αυτό- είπε ότι ο κεντρικός μηχανισμός δεν έχει σπάσει και ότι είναι fake news. Άρα, ποιος; Ή η περιφέρεια ή ο δήμος. Να φύγει το νερό από εμένα να πάει στον κ. Σαρακιώτη, όχι στον κ. Σαρακιώτη, στον κ. Πλεύρη. Αυτό έγινε. Όποιος είχε πιο γνωστό του γνωστού στην περιφέρεια, όχι στο δικό μας το χωριό το νερό, να σπάσει πιο εκεί. Μόλις πήγαινε εκεί το νερό, όχι, να σπάσει αλλού. Κάπου έσπασε, όμως. Αυτό είναι οργανωμένη πολιτεία; Αυτό είναι κράτος με στοιχειώδη πολιτική προστασία;

Είναι πολλά τα θέματα. Σήμερα χρειάζεται επίσης μια σοβαρή πολιτική προστασία -σήμερα που μιλάμε- για τα νεκρά ζώα. Οι κτηνοτρόφοι μαζεύουν μόνοι τους τα νεκρά ζώα. Υπάρχει θέμα σοβαρότατο δημόσιας υγείας. Αστεγία! Πού είναι η μέριμνα για τους αστέγους; Δεν υπάρχουν ούτε διαμερίσματα, ούτε ξενοδοχεία. Πού θα μείνουν αυτοί οι άνθρωποι; Πουθενά! Στις σκηνές! Είστε υπερήφανοι, είμαστε όλοι περήφανοι γι’ αυτές τις σκηνές, γι’ αυτά τα οποία βλέπουμε; Όσα δισεκατομμύρια και να πέσουν, τις πλημμύρες πάλι δεν τις αναχαιτίζουν. Γιατί; Γιατί τώρα θέλει ένα άλλο σχέδιο, θέλει σχέδιο εντελώς διαφορετικό. Ούτε το σχέδιο το οποίο υλοποιούσε –υποτίθεται- ο ελεγχόμενος από τη δικαιοσύνη περιφερειάρχης. Εδώ θέλει σχέδιο το οποίο όχι απλά θα λαμβάνει υπ’ όψιν του τον κλιματικό παράγοντα, όχι απλά θα λαμβάνει υπ’ όψιν το περιβάλλον, αλλά θα συναρτάται από τις ανάγκες της φύσης και του περιβάλλοντος. Γι’ αυτό και τουλάχιστον πρέπει να δημιουργηθούν δύο πράγματα: Πρώτον, στο Υπουργείο Εσωτερικών τομέας Θεσσαλίας, παραγωγικής συγκρότησης της Θεσσαλίας και δεύτερον η ίδρυση ενός φορέα για το σχέδιο ανάκαμψης κοινωνικής, οικονομικής και περιβαλλοντικής ανάκαμψης της Θεσσαλίας. Διαφορετικά και από του χρόνου δυστυχώς θα έχουμε τα ίδια.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ζητήσει και ο Κοινοβουλευτικός Εκπρόσωπος της Ελληνικής Λύσης, ο κ. Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ:** Κύριε Πρόεδρε, σας ευχαριστώ.

Εξυπακούεται ότι η Ελληνική Λύση συμμετέχει στην Ημέρα Εθνικής Μνήμης της Γενοκτονίας των Ελλήνων του Πόντου. Θα θέλαμε και θα είμαστε αρωγοί σε κάθε προσπάθεια, κάθε κυβέρνησης για διεθνοποίηση του ζητήματος. Η συμπεριφορά της Τουρκίας δεν έχει αλλάξει πάρα πολύ. Μπορεί αυτή τη στιγμή να μην κάνει γενοκτονία με τον συστηματικό τρόπο τον οποίο έκανε στην τρίτη δεκαετία του προηγούμενου αιώνα, αλλά αν δούμε τη συμπεριφορά της τόσο στην Τουρκία όσο και στο βόρειο Ιράκ στις περιοχές στις οποίες κατοικούν Κούρδοι, θα δούμε ότι το τουρκικό κράτος συνεχίζει να εγκληματεί.

Από εκεί και πέρα, όσον αφορά το σημερινό νομοσχέδιο, μια ερώτηση θα ήθελα να κάνω στον αρμόδιο Υπουργό. Στην αιτιολογική έκθεση αναφέρεται ότι η προηγούμενη σύμβαση -αυτή η οποία ισχύει μέχρι σήμερα- θα παγώσει. Έχουμε εικόνα πότε θα γίνει αυτό; Είναι λίγο αόριστο, όσον αφορά την αιτιολογική έκθεση.

Θα ήθελα να σταθώ σε ένα σημείο το οποίο θα πρέπει να γίνει κανόνας από εδώ και πέρα. Είναι καλό να συζητάμε για τα δικαιώματα της πνευματικής ιδιοκτησίας. Είναι καλύτερο να συζητάμε χωρίς να μας το επιβάλλουν οι διεθνείς συνθήκες και χωρίς να κινδυνεύουμε από κυρώσεις. Αυτό, όμως, το οποίο θα πρέπει να κάνουμε μετ’ επιτάσεως είναι να συζητήσουμε -και κυρίως να πράξουμε- για την προσπάθεια ανάταξης της ελληνικής οικονομίας. Τα γεγονότα τα οποία συνέβησαν το τελευταίο διάστημα, τα οποία θα πλήξουν την ελληνική οικονομία και ιδιαίτερα έναν ευαίσθητο τομέα στον οποίο εμείς έχουμε αναφερθεί πάρα πολλές φορές -στον πρωτογενή τομέα-, θα πρέπει να συζητήσουμε -πέρα από τα όποια μέτρα πάρουμε, τα οποία θα έρθουν να επουλώσουν πληγές- για το πώς θα είναι η επόμενη μέρα, η επόμενη μέρα στον πρωτογενή τομέα, η επόμενη μέρα στον δευτερογενή τομέα.

Δεν αρκεί να δώσουμε χρήματα για να επουλώσουμε πληγές αυτή τη στιγμή στη Θεσσαλία. Θα πρέπει να έχουμε ένα ολοκληρωμένο σχέδιο παραγωγικής ανασυγκρότησης και για τη Θεσσαλία και για ολόκληρη την ελληνική οικονομία.

Το μοντέλο το οποίο χρησιμοποιήσαμε και στο οποίο διαβιούμε όλοι όλα αυτά τα χρόνια, δηλαδή ένα μοντέλο παροχής υπηρεσιών, είναι παρωχημένο. Μας έχει οδηγήσει στη χρεοκοπία και θα μας οδηγήσει στην επόμενη χρεοκοπία αν δεν το αλλάξουμε. Ο τουρισμός, στον οποίον επενδύουμε, είναι ένα πάρα πολύ ευαίσθητο προϊόν και του οποίου τα αποτελέσματα τα είδαμε φέτος. Πολύ φοβάμαι ότι χειρότερα αποτελέσματα θα δούμε του χρόνου.

Και, τέλος, μια παρατήρηση σχετικά με ένα σχόλιο το οποίο άκουσα από μία συνάδελφο, την οποία σέβομαι, δεν έχω λόγο. Ανέφερε ότι θα πρέπει να είμαστε όλοι στη Θεσσαλία. Διαφωνώ. Και διαφωνώ κάθετα τόσο εγώ όσο και οι υπόλοιποι συνάδελφοι στην Ελληνική Λύση. Εμείς πήγαμε από την πρώτη στιγμή στη Θεσσαλία, είδαμε, ενημερωθήκαμε, αλλά η ελληνική Βουλή θα πρέπει να είναι εδώ. Θα πρέπει να δουλεύει, θα πρέπει να νομοθετεί για το αύριο της ελληνικής κοινωνίας, του ελληνικού κράτους. Θα πρέπει να είναι όμως σε πλήρη σύνθεση και να μη βλέπουμε την εικόνα, την οποία βλέπουμε σήμερα αλλά και τις προηγούμενες ημέρες, δηλαδή άδεια έδρανα.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ζητήσει ο Κοινοβουλευτικός Εκπρόσωπος της Νέας Δημοκρατίας κ. Αθανάσιος Πλεύρης.

**ΑΘΑΝΑΣΙΟΣ ΠΛΕΥΡΗΣ:** Ευχαριστώ, κύριε Πρόεδρε.

Σήμερα, στη μεγάλη μέρα της γιορτής της Ορθοδοξίας, η Βουλή τιμά τα θύματα του Μικρασιατικού Ελληνισμού, τη γενοκτονία η οποία έγινε. Είναι μια μέρα μνήμης και τιμής προς αυτούς τους ανθρώπους. Είναι αντίστοιχα και μια μέρα μνήμης ότι το τουρκικό κράτος στη διάρκεια της ιστορίας του έχει επιδείξει μια σειρά από εγκλήματα και γενοκτονίες σε βάρος άλλων λαών. Και, δυστυχώς, αυτό το τουρκικό κράτος δεν έχει αλλάξει ανά τους αιώνες και πάντοτε στο μυαλό μας θα πρέπει να ξέρουμε ότι η χώρα πρέπει να είναι έτοιμη, προκειμένου να υπερασπιστεί τα εθνικά της δίκαια και στο κομμάτι της διπλωματικής οδού αλλά και στο κομμάτι της άμυνας της χώρας, πράγμα που έχει επιλέξει αυτή η Κυβέρνηση και έχει διασφαλίσει πλήρως την άμυνα της χώρας αλλάζοντας τις ισορροπίες στο Αιγαίο. Πρέπει να είμαστε έτοιμοι, γιατί η ιστορία μάς διδάσκει ώστε να μην επαναληφθούν άσχημες και πολύ βίαιες στιγμές της ιστορίας σε βάρος του έθνους μας.

Παράλληλα, έγινε και γίνεται μια αναφορά για την κατάσταση που επικρατεί τώρα στη Θεσσαλία και όπως έχει πληγεί. Το μείζον αυτή τη στιγμή είναι άμεσα να μπορέσει να υπάρξει μια ανακούφιση στους συμπατριώτες μας, ώστε η Θεσσαλία να επιστρέψει σε μια στοιχειώδη κανονικότητα. Είναι βέβαιο ότι οι συνέπειες αυτές, πέρα από τις άμεσες που υπάρχουν στους ανθρώπους, θα είναι και οι συνολικές, καθώς η Θεσσαλία είναι βασικός κορμός και της αγροτικής παραγωγής και του ζωικού κεφαλαίου στη χώρα μας.

Σήμερα, όμως, αυτό που πρέπει να γίνει είναι να στηριχθούν και άμεσα ο Πρωθυπουργός κατάφερε να έχουμε ένα ισχυρό πρώτο πακέτο 2,5 δισεκατομμυρίων ευρώ που μπορεί να οδηγήσει σε μια αρχική δυνατότητα να μπορέσει να ανακάμψει η Θεσσαλία. Και αυτό θα το κάνει η Κυβέρνηση, θα είναι δίπλα σε όλους αυτούς τους ανθρώπους οι οποίοι δοκιμάζονται. Είναι ξεκάθαρο ότι προφανώς και η συζήτηση να δούμε τι ακριβώς έγινε και αν υπάρχει σε οποιοδήποτε επίπεδο ευθύνη είναι ένα κομμάτι που ποτέ η Κυβέρνηση δεν απέφυγε να το συζητήσει σε όλα τα θέματα και να δώσει εξηγήσεις. Το μείζον, όμως, σήμερα είναι η στήριξη αυτών των ανθρώπων.

Αναφορικά τώρα με το νομοσχέδιο και ο εισηγητής μας κ. Κυριαζίδης στην επιτροπή έθεσε όλα τα επιχειρήματα για το θέμα το οποίο πρέπει να στηριχθεί το συγκεκριμένο νομοσχέδιο και ο Υπουργός και ο Υφυπουργός έχουν αναφερθεί με λεπτομέρειες. Λίγο-πολύ τα περισσότερα κόμματα εδώ θεώρησαν ότι είναι μια αυτονόητη παρουσία, κάποια διαφωνούν ιδεολογικά γενικότερα με το κομμάτι της πνευματικής ιδιοκτησίας και ότι έπρεπε να γίνει ρύθμιση. Είναι ένας προβληματισμός γιατί άργησε τόσο πολύ. Το σημαντικό όμως τώρα είναι, επειδή τώρα συνδυάζεται και με κίνδυνο να μην μπορούν να ολοκληρωθούν οι διαδικασίες γιατί παγώνει η προηγούμενη συμφωνία, ότι έπρεπε να ψηφιστεί.

Και ένα τελευταίο θέμα, κύριε Πρόεδρε, γιατί πολλές φορές ακούω από τα κόμματα κυρίως της Ήσσονος Αντιπολίτευσης κάτι που -με συγχωρείτε- προσβάλλει και τους ίδιους τους Βουλευτές. Έχω ακούσει -και τώρα το άκουσα- αν μιλάμε ή αν δεν μιλάμε σε άδεια έδρανα. Ξέρετε, δεν είναι υποχρεωμένοι οι πολίτες να ξέρουν τις κοινοβουλευτικές διαδικασίες.

Έχω ακούσει Βουλευτές κατά τη διάρκεια του κοινοβουλευτικού ελέγχου, που μιλάνε μόνο ο ερωτών Βουλευτής και ο Υπουργός- να λένε: «Γιατί είναι άδεια τα έδρανα;». Δηλαδή να έρχονται οι Βουλευτές να παρακολουθήσουν τη συζήτηση ενός Υπουργού με έναν Βουλευτή!

Σήμερα που ακούω πάλι για άδεια έδρανα -το άκουσα ξανά και προσβάλλει ουσιαστικά εμάς τους Βουλευτές και νομίζουν οι πολίτες ότι δεν συμμετέχουμε- έχουμε μια διαδικασία που μπορούν να μιλήσουν μόνο όσοι διαφωνούν και οι Κοινοβουλευτικοί Εκπρόσωποι. Άρα, οι ίδιοι οι οποίοι αναφέρονται πολλές φορές, να ξέρουν ότι υπάρχουν διαδικασίες στη Βουλή που είναι περιορισμένες και δεν συμμετέχει το σύνολο των Βουλευτών, οπότε επαναλαμβάνοντας απλώς εάν είναι ή δεν είναι άδεια τα έδρανα, με συγχωρείτε, αλλά το μόνο που κάνουν είναι να προσβάλλουν εμάς τους Βουλευτές.

Έχει συμβεί πολλές φορές, κύριοι συνάδελφοι, σε όλα τα κόμματα, να μην υπάρχει κανένας και να γυρίζεις να πεις ότι δεν υπάρχει κανένας, ενώ εκείνη τη χρονική στιγμή μπορεί να έχει μείνει ένας τελευταίος ομιλητής και να κλείνει τη συνεδρίαση.

Άρα να μην προσβάλλουμε τον ίδιο τον θεσμικό ρόλο του Βουλευτή. Ο Βουλευτής πρέπει να συμμετέχει ενεργά σε όλο το νομοθετικό έργο. Δεν υπάρχει από πουθενά υποχρέωση του Βουλευτή να είναι δέκα ώρες καθήμενος σε ένα έδρανο, όταν πλέον και μέσω του web μπορεί να παρακολουθεί ολόκληρες διαδικασίες από το γραφείο του.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Πλεύρη.

Ολοκληρώνουμε τη συζήτηση του νομοσχεδίου με την Υφυπουργό Ανάπτυξης κ. Άννα Μάνη - Παπαδημητρίου.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Ευχαριστώ, κύριε Πρόεδρε.

Κυρίες και κύριοι συνάδελφοι, καλημέρα σας. Συμμετέχουμε -εννοείται- κι εμείς στη σημερινή ημέρα εκδήλωσης για τη γενοκτονία των Ελλήνων της Μικράς Ασίας. Είναι μια επέτειος η οποία, μάλιστα, θα τιμηθεί από άκρη σε άκρη σε όλη την Ελλάδα.

Πριν εισέλθω στο κυρίως μέρος του νομοσχεδίου και απαντήσω και σε κάποια ζητήματα που έθεσαν οι συνάδελφοι, θα ήθελα να καταθέσω μια νομοτεχνική βελτίωση. Δεν αφορά διόρθωση στο περιεχόμενο. Είναι καθαρά νομοτεχνική.

Την αναγιγνώσκω κιόλας: Στο τέταρτο άρθρο του σχεδίου νόμου, οι λέξεις «σύμφωνα με τα προβλεπόμενα στο άρθρο 28 αυτής.» αντικαθίσταται από τις λέξεις «από την πλήρωση των προϋποθέσεων του άρθρου 28 αυτής.».

Θα σας διανεμηθεί, κυρίες και κύριοι.

(Στο σημείο αυτό η Υφυπουργός Ανάπτυξης κ. Άννα Μάνη - Παπαδημητρίου καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 51)

ΑΛΛΑΓΗ ΣΕΛΙΔΑΣ

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Αγαπητοί συνάδελφοι, επειδή τέθηκαν κάποια ερωτήματα και σήμερα αλλά και χθες κατά τη διάρκεια επεξεργασίας του νομοσχεδίου, θα απαντήσω στους συναδέλφους όσον αφορά το ζήτημα της κατάργησης της αδράνειας της μέχρι σήμερα ισχύουσας σύμβασης της Χάγης. Από ό,τι γνωρίζουμε μέχρι το 2024, χωρίς βέβαια αυτό να είναι απολύτως ακριβές, πάντα κρατάμε μια επιφύλαξη, αναμένεται ότι θα «παγώσει» η υφιστάμενη Σύμβαση της Χάγης.

Για πρώτη φορά, αγαπητοί συνάδελφοι, η χώρα μας έχει βιομηχανική πολιτική μετά από πολλές δεκαετίες. Αυτό τι σημαίνει; Σημαίνει ότι στόχος της Κυβέρνησής μας είναι να αυξήσει, να ενισχύσει τη βιομηχανική παραγωγή της χώρας μας, να αυξηθεί η συμμετοχή της βιομηχανικής παραγωγής στο ΑΕΠ αλλά και στις εξαγωγές, με απώτερο αποτέλεσμα φυσικά να αυξηθούν και οι θέσεις εργασίας.

Τέθηκε, επίσης, το ερώτημα από συναδέλφους αν θα ωφεληθούν οι μικρές επιχειρήσεις. Φυσικά και θα ωφεληθούν οι μικρές επιχειρήσεις γιατί κατ’ αυτόν τον τρόπο, εφόσον η χώρα μας προσχωρήσει και κυρώσει αυτή τη σύμβαση, θα μπορούν οι μικρές επιχειρήσεις να κατοχυρώσουν τα σχέδιά τους έναντι των μεγάλων εταιρειών.

Τέθηκε, επίσης, το ερώτημα αν θα υπάρξει κάποιο κόστος. Ήδη ο Οργανισμός Βιομηχανικής Ιδιοκτησίας είναι εξοπλισμένος, δηλαδή δέχεται παρόμοια αιτήματα, γιατί μέχρι σήμερα ισχύει η Σύμβαση της Χάγης. Επομένως είναι προετοιμασμένος ο Οργανισμός Βιομηχανικής Ιδιοκτησίας και για τη μετάβαση στο νέο καθεστώς.

Θα μου επιτρέψετε, επίσης, να πω ότι ενώ μέχρι σήμερα η χώρα μας εφάρμοζε τη Σύμβαση της Χάγης, λόγω του αυξημένου διοικητικού κόστους όπως κι εσείς ήδη το γνωρίζετε, η διαχείριση δύο διαφορετικών παράλληλων συνθηκών, δηλαδή αφ’ ενός η Σύμβαση της Χάγης και αφ’ ετέρου της Γενεύης που ήδη έχει τεθεί σε ισχύ, θα φέρει το «πάγωμα» της Σύμβασης της Χάγης. Όταν εγκριθεί από τη Συνέλευση της Ένωσης της Χάγης, θα συνεπάγεται την αδυναμία κατάθεσης διεθνών αιτήσεων από τους Έλληνες σχεδιαστές και τις ελληνικές επιχειρήσεις.

Και αυτό φυσικά θα έχει δυσμενή αποτελέσματα για την ανάπτυξη της επιχειρηματικότητας στη χώρα μας, στην πατρίδα μας. Οι Έλληνες καταθέτες θα αναγκάζονται πλέον για την προστασία των βιομηχανικών τους σχεδίων να υποβάλλονται σε δυσανάλογα έξοδα και να καταθέτουν αιτήματα σε κάθε χώρα ξεχωριστά.

Εν όψει των παραπάνω, όπως εξάλλου τα είπαμε και χθες κατά την επεξεργασία στην αρμόδια επιτροπή, τα είπε και ο εισηγητής μας, είναι επιβεβλημένη η κύρωση σύμφωνα με το άρθρο 28 του Συντάγματος της Σύμβασης της Γενεύης, στην οποία ήδη έχει προσχωρήσει η χώρα μας.

Σας ευχαριστώ. Και σας ευχαριστώ, επίσης, και για τη συμβολή σας στην επεξεργασία και στη σημερινή συζήτηση.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κυρία Υπουργό.

Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Ανάπτυξης.

Προχωρούμε, λοιπόν, στην ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης: «Κύρωση της Πράξης της Γενεύης του Διακανονισμού της Χάγης για τη διεθνή καταχώριση των βιομηχανικών σχεδίων και υποδειγμάτων, η οποία εγκρίθηκε στη Γενεύη στις 2 Ιουλίου 1999».

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, τρία άρθρα, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Ιωάννης Πλακιωτάκης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Πράξης της Γενεύης του Διακανονισμού της Χάγης για τη διεθνή καταχώριση των βιομηχανικών σχεδίων και υποδειγμάτων, η οποία εγκρίθηκε στη Γενεύη στις 2 Ιουλίου 1999 |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: ΠΡΝ |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: ΠΡΝ |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: ΠΡΝ |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο τρίτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: ΠΡΝ |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Ακροτελεύτιο άρθρο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: ΠΡΝ |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: ΠΡΝ |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς το σχέδιο νόμου του Υπουργείου Ανάπτυξης: «Κύρωση της Πράξης της Γενεύης του Διακανονισμού της Χάγης για τη διεθνή καταχώριση των βιομηχανικών σχεδίων και υποδειγμάτων, η οποία εγκρίθηκε στη Γενεύη στις 2 Ιουλίου 1999» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου. Να μπει η σ. 59α)

**ΠΡΟΕΔΡΕΥΩΝ (Ιωάννης Πλακιωτάκης):** Διακόπτουμε για λίγο και στη συνέχεια θα προχωρήσουμε στη συζήτηση της επόμενης σύμβασης, του Υπουργείου Παιδείας.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, συνεχίζεται η συνεδρίαση.

Προχωρούμε στο δεύτερο σχέδιο νόμου της σημερινής συμπληρωματικής ημερήσιας διάταξης.

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και του Ευρωπαϊκού Κέντρου για την Ανάπτυξη της Επαγγελματικής Κατάρτισης (CEDEFOP)».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής. Δηλαδή, μπορούν να λάβουν τον λόγο όσοι έχουν αντίρρηση επί της κυρώσεως της συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, επίσης για πέντε λεπτά και με την προϋπόθεση ότι δεν θα έχει μιλήσει ο Πρόεδρος της Κοινοβουλευτικής τους Ομάδας. Η ψηφοφορία, προφανώς, θα γίνει μετά το τέλος της συζήτησης.

Το Σώμα συμφωνεί;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συνεφώνησε.

Ήδη βλέπω ότι οι περισσότεροι εξ υμών, σχεδόν το σύνολο, έχετε εκφράσει επιφύλαξη, ενώ κάποιες Κοινοβουλευτικές Ομάδες είναι και κατά του νομοσχεδίου. Διαβάζω ότι υπέρ ψήφισε η Νέα Δημοκρατία, ο ΣΥΡΙΖΑ εξέφρασε επιφύλαξη, το ΠΑΣΟΚ - Κίνημα Αλλαγής επιφύλαξη, το Κομμουνιστικό Κόμμα Ελλάδας κατά, η Ελληνική Λύση επιφύλαξη, οι Σπαρτιάτες επιφύλαξη, η Νίκη κατά και η Πλεύση Ελευθερίας επιφύλαξη.

Ξεκινάμε, όπως είπαμε, με τη διαδικασία του άρθρου 108 του Κανονισμού της Βουλής και μπορούν να πάρουν τον λόγο όσοι έχουν είτε επιφύλαξη είτε είναι κατά του νομοσχεδίου.

Καλώ στο Βήμα για πέντε λεπτά την εισηγήτρια του ΣΥΡΙΖΑ - Προοδευτική Συμμαχία κ. Μερόπη Τζούφη.

Ορίστε, κυρία Τζούφη, έχετε τον λόγο.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε. Καλημέρα.

Κύριοι Υπουργοί, κυρίες και κύριοι συνάδελφοι, ξεκινώ και από το Βήμα της Βουλής να εκφράσω ξανά τη θλίψη μας και τα συλλυπητήριά μας στους ανθρώπους που έχουν χάσει τους δικούς τους ανθρώπους και, βεβαίως, την ενεργό συμπαράστασή μας στους συγγενείς αυτών που ακόμη είναι αγνοούμενοι και στο σύνολο του πληθυσμού, που σε πολύ μεγάλο βαθμό βρίσκεται σε δεινή θέση στη Θεσσαλία.

Η πολιτική ανικανότητα της Κυβέρνησης, η ανευθυνότητά της στον έγκαιρο σχεδιασμό αντιμετώπισης των καιρικών φαινομένων, ο ευτελισμός της ανθρώπινης ζωής είναι πλέον φανερές σε όλους.

Δεν φταίνε, όμως, μόνο οι κακές καιρικές συνθήκες, που ήταν πράγματι πρωτοφανείς. Στις ίδιες περιοχές τρία χρόνια πριν είχαμε τα ίδια φαινόμενα στον «Ιανό» και είχαν υπάρξει εξαγγελίες από τον ίδιο τον Πρωθυπουργό και τοπικά γαλάζια αυτοδιοικητικά στελέχη για οριστική επίλυση και, μάλιστα, διατέθηκαν εκατομμύρια. Αποδείχθηκε ότι τίποτα δεν λύθηκε και αντίθετα η κοινωνία της Θεσσαλίας βιώνει τη χειρότερη βιβλική καταστροφή. Δυστυχώς για την Κυβέρνηση αυτά δεν μπορούν να αποδοθούν στην προηγούμενη διακυβέρνηση του ΣΥΡΙΖΑ, γιατί ήταν προηγούμενη κυβέρνηση η δική της και ενώ είχε υπάρξει έγκαιρη και έγκυρη επιστημονική ενημέρωση για τη σφοδρότητα του τοπικού φαινομένου.

Μιλάμε, λοιπόν, για μια απορρύθμιση του κρατικού μηχανισμού, του περίφημου επιτελικού κράτους, που το μέγεθος και οι συνέπειές της θα χρειαστούν πολύ χρόνο για να αποτιμηθούν.

Λέμε, λοιπόν, ότι η σκέψη μας είναι ξεχωριστά -μιας και είμαστε σε συζήτηση στην Επιτροπή Μορφωτικών Υποθέσεων, ολομέλεια όπου είναι η Επιτροπή Μορφωτικών Υποθέσεων- στους μαθητές, στις μαθήτριες και στους εκπαιδευτικούς αυτών των περιοχών που έχουν πληγεί και ζητήσαμε και στην επιτροπή και ζητάμε ξανά από το Υπουργείο να αναλάβουν τις ευθύνες τους.

Μιλάμε για έναν μεγάλο αριθμό μαθητών και σχολείων και εκπαιδευτικών που φοιτούν στην περιοχή της Θεσσαλίας και, βεβαίως, το μέγεθος, όπως είπα πριν, της θεσσαλικής τραγωδίας -και όχι της μεγάλης αναποδιάς, κατά τον Πρωθυπουργό- είναι πολύ δύσκολο να οδηγήσει στο άνοιγμα των σχολείων τη Δευτέρα, όπως έχει εξαγγελθεί. Εξάλλου η ίδια η Υφυπουργός, η οποία, μάλιστα, βρίσκεται και στην περιοχή, δήλωσε ότι κανένα σχολείο καμμιάς βαθμίδας δεν θα ανοίξει, αν δεν υπάρχει πλήρης υγειονομική ασφάλεια για τα παιδιά.

Ζήτησα, λοιπόν, να υπάρξει έκτακτη συνεδρίαση της Επιτροπής Μορφωτικών και Κοινωνικών Υποθέσεων άμεσα την επόμενη εβδομάδα, να ενημερωθούμε για τον κεντρικό κυβερνητικό σχεδιασμό υποβάλλοντας συγκεκριμένα ερωτήματα και παρατηρήσεις, όπως και ο Πρόεδρός μας ζήτησε μια συνολικότερη συζήτηση στο επίπεδο Αρχηγών κομμάτων.

Υπάρχουν ανοιχτά και πολύ σοβαρά ερωτήματα και για τις σχολικές μονάδες και για τις σχολικές υποδομές και για την υποστήριξη των παιδιών και των εκπαιδευτικών, αλλά και για το πανεπιστήμιο της περιοχής, που αυτή τη στιγμή βιώνει μία πολύ μεγάλη καταστροφή.

Και βεβαίως, εάν αυτά δεν αναταχθούν άμεσα μαζί και με τα πολύ σοβαρά ζητήματα δημόσιας υγείας, αυτά θα ευνοήσουν τη σχολική διαρροή και θα έχουμε μία πολύ πιο μακροχρόνια επίπτωση σε όλους τους ανθρώπους που βρίσκονται εκεί και επομένως απαιτείται να αποκατασταθεί η κανονικότητα, όσο αυτό είναι δυνατό.

Μπορούμε και έχουμε να σας προτείνουμε πολλά μέτρα έκτακτης οικονομικής ενίσχυσης, μόνιμης παρουσίας ψυχολόγων και εκπαιδευτικών παράλληλης στήριξης, να εμπλακεί το ΙΕΠ και να δώσει συγκεκριμένο σχέδιο συμβουλών στους εκπαιδευτικούς.

Όμως, επιμένουμε ότι η εκπαιδευτική διαδικασία θα πρέπει, έστω και με καθυστερημένη έναρξη, να υπάρξει, με φυσική παρουσία μαθητών και εκπαιδευτικών και να μην καταφύγετε στην εύκολη λύση της τηλεκπαίδευσης. Είναι κρίσιμο τα παιδιά να έχουν την αίσθηση του συνανήκειν, της επαναφοράς στην κανονικότητα και, βεβαίως, είναι και προσχηματική η τηλεκπαίδευση, γιατί πολλά παιδιά δεν θα έχουν τα μέσα να μπορέσουν να συμμετάσχουν. Η μεταφορά στα σχολεία των γειτονικών οικισμών που δεν καταστράφηκαν πρέπει να είναι μια λύση ελάχιστης χρονικής διάρκειας και όσο το δυνατόν πρέπει να αποφύγουμε την επιλογή χρήσης αιθουσών-κοντέινερ που θα μετατραπούν στη συνέχεια σε μόνιμες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα ήθελα άλλο ένα, δύο λεπτά, κύριε Πρόεδρε, γιατί συζητάμε συνεπικουρικά και αυτό το πολύ σοβαρό θέμα.

Και έρχομαι τώρα στη σύμβαση. Η συγκεκριμένη χρονική στιγμή της συζήτησης -ήδη τοποθετηθήκαμε πάνω σε αυτό- είναι απολύτως άτυπη. Ουσιαστικά είναι μια ανανέωση συμφωνίας έδρας, που επισφραγίζει τον ρόλο του Ευρωπαϊκού Κέντρου για την Ανάπτυξη της Επαγγελματικής Εκπαίδευσης, σε μια προσπάθεια εναρμόνισης των κανονισμών υπηρεσιακής κατάστασης και κατάστασης του προσωπικού με αυτούς που ισχύουν στα υπόλοιπα θεσμικά όργανα.

Και πράγματι, ξενίζουν ως προκλητικά τα προνόμια και οι ασυλίες, αλλά φαίνεται ότι κάτι τέτοιο ισχύει σε όλες τις συμφωνίες της έδρας και σε όλα τα ευρωπαϊκά κράτη και ο στόχος είναι να μην υπάρχουν διακρίσεις ανάμεσα στους Έλληνες και ξένους εργαζόμενους, να έχουν ίσα δικαιώματα και, βεβαίως, να μην υπάρχουν ανταγωνιστικά μειονεκτήματα για την προσέλκυση υψηλού επιπέδου εμπειρογνωμόνων από όλες τις χώρες της Ευρωπαϊκής Ένωσης.

Κατά τη διάρκεια της διακυβέρνησης του ΣΥΡΙΖΑ, το συγκεκριμένο κέντρο προσανατολίστηκε αρχικά στη σύνδεση του Εθνικού Πλαισίου Προσόντων με το αντίστοιχο ευρωπαϊκό, επικαιροποιήθηκε και, βεβαίως, συνέβαλε και στο να δημιουργηθεί το Εθνικό Στρατηγικό Σχέδιο για την Αναβάθμιση της Επαγγελματικής Εκπαίδευσης, Κατάρτισης και Μαθητείας, το οποίο εκπονήθηκε στη διακυβέρνηση του ΣΥΡΙΖΑ και στη συνέχεια αυτό υιοθέτησε τις προτεινόμενες θεσμικές αλλαγές. Και μάλιστα μία από αυτές -επειδή η κυρία Υπουργός είπε ότι παρέλαβε ερείπια και έναν νόμο-πλαίσιο- που ήταν μία νέα αρχή στα ΕΠΑΛ, δηλαδή η τοποθέτηση ψυχολόγων, η ενισχυτική διδασκαλία Νέων Ελληνικών και Μαθηματικών και ο θεσμός του Σύμβουλου Καθηγητή, επιβραβεύτηκε από την Ευρωπαϊκή Επιτροπή στην έκθεσή της για την Ελλάδα του 2018, αλλά και για το CEDEFOP, που συζητούμε σήμερα, ως άριστη ευρωπαϊκή πρακτική και παράδειγμα προς μίμηση.

Αντίθετα, η κυβέρνηση του ΣΥΡΙΖΑ είχε παραλάβει ερείπια, με ευθύνη του Κυριάκου Μητσοτάκη, τότε Υπουργού Διοικητικής Μεταρρύθμισης, με την οποία είχαν οδηγηθεί σε διαθεσιμότητα χιλιάδες εκπαιδευτικοί των ΕΠΑΛ.

Επομένως έγιναν σημαντικά πράγματα. Βεβαίως, πρέπει να γίνουν πολύ περισσότερα στο κομμάτι της επαγγελματικής και τεχνικής εκπαίδευσης, αλλά στην απολύτως αντίθετη κατεύθυνση από τον νόμο που ψήφισε η Νέα Δημοκρατία, προωθώντας τη νεοφιλελεύθερη ατζέντα, την εμπορευματοποίηση και την παράδοσή της στην αγορά.

Και καταλήγω λέγοντας ότι υπάρχει αναγκαιότητα να συνεχίσει να συμβάλλει αυτός ο ευρωπαϊκός οργανισμός και γι’ αυτό θα ψηφίσουμε θετικά. Όμως, την κατεύθυνση και τις επιλογές, όπως είπα σε αυτόν τον λίγο χρόνο που μου δόθηκε, τις δίνει η Κυβέρνηση. Και βεβαίως, η κατεύθυνση που δίνει και επιλέγει η Νέα Δημοκρατία μάς βρίσκει απολύτως αντίθετους.

Και με τη δυνατότητα που μου δίνεται να βρίσκομαι εδώ και την ανοχή του Προεδρείου της Βουλής θέλω να θέσω δημόσια και άλλο ένα θέμα:

Το Υπουργείο Παιδείας, κυρία Υπουργέ, παρά τη λεπτομερή του εγκύκλιο για τη λειτουργία των δημοτικών σχολείων για το έτος 2023-2024 παρέλειψε να συμπεριλάβει την Επέτειο του Πολυτεχνείου στις εορταστικές εκδηλώσεις. Δικαίως η Διδασκαλική Ομοσπονδία αντιδρά, τονίζοντας ότι όποια προσπάθεια υπονόμευσης της γιορτής της 17ης Νοεμβρίου είναι απαράδεκτη, δεδομένου ότι στη σημερινή συγκυρία ο φασισμός και ο ρατσισμός ενισχύονται ποικιλότροπα από διάφορους κύκλους.

Σας καταθέσαμε, λοιπόν, και αναφορά, αλλά θέλουμε άμεσα την απάντησή σας στο γιατί επιλέξατε φέτος με εγκύκλιο να κόψετε τον εορτασμό της γιορτής του Πολυτεχνείου στα δημοτικά και στα νηπιαγωγεία και απαιτούμε την άμεση αναδιατύπωση της εγκυκλίου και τη δέσμευσή σας γι’ αυτό εδώ στη Βουλή.

Και τελειώνω λέγοντας ότι μάλλον αυτό αντιπροσωπεύει το άγχος της ελληνικής Δεξιάς για το Πολυτεχνείο και τη Μεταπολίτευση. Είναι γνωστή η προσπάθεια αναθεωρητικών ακροδεξιών κύκλων να ξαναγράψουν την ιστορία.

Στον ΣΥΡΙΖΑ στεκόμαστε στο πλευρό των δασκάλων, πιστεύουμε στους αγώνες του λαού μας και τους τιμούμε. Μπορεί η Νέα Δημοκρατία να κανονικοποιεί τον ακροδεξιό λόγο και τα ακροδεξιά της στελέχη μέρα με τη μέρα. Δεν θα της επιτρέψομε, όμως, εμείς και η εκπαιδευτική κοινότητα που ανθίσταται να κάνει το ίδιο με τους μαθητές και τις μαθήτριες στα σχολεία μας.

Ευχαριστώ, κύριε Πρόεδρε, για την κατανόηση.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει τώρα για πέντε λεπτά ο ειδικός αγορητής του ΠΑΣΟΚ - Κινήματος Αλλαγής κ. Στέφανος Παραστατίδης. Θα υπάρχει μία ανοχή, κυρίες και κύριοι συνάδελφοι, αλλά να μην την υπερβαίνουμε πολύ.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Δεν θα ξεπεράσω τα πέντε λεπτά, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ωραία, κύριε συνάδελφε, ακόμα καλύτερα.

Ορίστε, κύριε Παραστατίδη, έχετε τον λόγο.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κυρίες και κύριοι συνάδελφοι, η παρουσία ενός σημαντικού για την επαγγελματική εκπαίδευση ευρωπαϊκού οργανισμού στη χώρα μας είναι σημαντική και εισηγούμαστε την υπερψήφιση του νομοσχεδίου ως αυτονόητου προαπαιτούμενου για τη συνέχιση της παρουσίας του CEDEFOP στη Θεσσαλονίκη. Άλλωστε, επί κυβερνήσεως ΠΑΣΟΚ υπεγράφη και εισήχθη στη Βουλή η αρχική συμφωνία το 1995 και αξίζει αναφοράς εδώ ότι και η συμμετοχή των συνδικάτων ήταν πρωτοβουλία τότε της ΓΣΕΕ και της ΑΔΕΔΥ με επικεφαλής τους κ.κ. Πολυζωγόπουλο και Κουτσούκο και βεβαίως με τη σύμφωνη γνώμη όλων των ευρωπαϊκών συνδικάτων για τη μεταφορά της έδρας από το δυτικό Βερολίνο στη Θεσσαλονίκη. Βεβαίως επιλύθηκε και μια σειρά ζητημάτων τα οποία αφορούσαν τα ακίνητα και τη στέγαση του συγκεκριμένου οργανισμού στη Θεσσαλονίκη.

Σε ό,τι αφορά το νομοσχέδιο και το περιεχόμενό του, λίγα είναι αυτά τα οποία μπορούν να ειπωθούν. Η νέα συμφωνία προσαρμόζεται στο νομικό πλαίσιο του νέου υπ’ αριθμόν 128/2019 κανονισμού, ο οποίος προσέθεσε στο πεδίο των αρμοδιοτήτων του πέραν της επαγγελματικής εκπαίδευσης και την προαγωγή, την ανάπτυξη και την εφαρμογή πολιτικών για τις δεξιότητες και τα επαγγελματικά προσόντα και προφανώς είναι πλήρως εναρμονισμένη με την ευρωπαϊκή νομοθεσία, πρωτογενή και παράγωγη, που αφορά το νομικό καθεστώς, τις ασυλίες, τα προνόμια και τις απαλλαγές του προσωπικού του.

Ο οργανισμός διαθέτει ένα προσωπικό της τάξεως των εκατόν πενήντα ατόμων, Ελλήνων ως επί το πλείστον και έχει έναν προϋπολογισμό της τάξεως των 25 εκατομμυρίων ευρώ. Παρουσιάζει, δε, σημαντική παραγωγή μελετών και ερευνών στον τομέα της επαγγελματικής εκπαίδευσης και η συμβολή του στη χάραξη της ευρωπαϊκής εκπαιδευτικής πολιτικής είναι σημαντική. Ωστόσο, οφείλουμε να αποτιμήσουμε κριτικά το κατά πόσο το αξιοσημείωτο έργο του CEDEFOP στον τομέα της επαγγελματικής εκπαίδευσης και κατάρτισης και η συμβολή των μελετών και ερευνών του στην ευρωπαϊκή πολιτική αξιοποιήθηκαν από τη χώρα μας ως προς τη χάραξη εθνικής στρατηγικής στους τομείς της επαγγελματικής εκπαίδευσης και κατάρτισης, των δεξιοτήτων και των τάσεων της αγοράς εργασίας.

Άκουσα τόσο την Υφυπουργό κ. Μακρή όσο και τον Κοινοβουλευτικό Εκπρόσωπο της Νέας Δημοκρατίας κ. Συρίγο στις τοποθετήσεις τους στην Επιτροπή Μορφωτικών Υποθέσεων να εξαίρουν τη συμβολή του CEDEFOP σε διάφορες πτυχές της εθνικής μας πολιτικής στην επαγγελματική εκπαίδευση. Μάλιστα, σημειώθηκε ότι η Ελλάδα φιλοδοξεί να αναδειχθεί ως χώρα αναφοράς για την ανάπτυξη δεξιοτήτων.

Για να δούμε τι λέει το CEDEFOP για τη χώρα μας, ώστε να διαπιστώσουμε αν πράγματι υπάρχουν οι προοπτικές να γίνουμε η ουτοπία της ανάπτυξης δεξιοτήτων. Πρώτον, στατικότητα στο ποσοστό απασχόλησης τουλάχιστον έως το 2035.

Δεύτερον, πλήρης στασιμότητα στην απασχόληση σε επιχειρήσεις και άλλες υπηρεσίες, έναν τομέα που αναμένεται να είναι η ατμομηχανή της εργασίας στις χώρες της Ευρώπης την επόμενη δεκαετία.

Τρίτον, τελευταίοι στην Ευρώπη στο ποσοστό συμμετοχής των εργαζομένων σε χρηματοδοτούμενη από τους εργοδότες κατάρτιση.

Τέταρτον, προτελευταίοι, μπροστά μόνο από τη Βουλγαρία, στο ποσοστό συμμετοχής ενηλίκων στη διά βίου μάθηση.

Πέμπτον, προτελευταίοι, μπροστά μόνο από τη Ρουμανία, στο ποσοστό επιχειρήσεων που χρηματοδοτούν κατάρτιση των εργαζομένων τους.

Έκτον, προτελευταίοι, μπροστά μόνο από τη Ρουμανία, στο ποσοστό του προσωπικού μικρών επιχειρήσεων που παρακολουθεί σεμινάρια κατάρτισης.

Έβδομον, στις τρεις τελευταίες θέσεις σε όλες τις μετρήσεις που αφορούν όλες τις κατηγορίες και όλων των ηλικιακών ομάδων εργαζομένων και ανέργων στην Ευρώπη.

Τέλος, τέταρτοι από το τέλος στη δημόσια χρηματοδότηση της επαγγελματικής εκπαίδευσης. Μπροστά μόνο από τη Μάλτα, τη Ρουμανία και τη Λιθουανία. Πηγή: CEDEFOP.

Στις πέντε, επίσης, τελευταίες θέσεις σε όλους τους ευρωπαϊκούς δείκτες δεξιοτήτων. Πηγή: CEDEFOP.

Αυτά, λοιπόν, λέει το CEDEFOP για τη χώρα μας και αυτά είναι λίγα μόνο από τα απογοητευτικά του ευρήματα για την Ελλάδα, καθώς και σε όλες τις υπόλοιπες μετρήσεις είμαστε ουραγοί. Είμαστε, επίσης, ουραγοί στα στατιστικά δεδομένα που προέρχονται από τον ΟΑΣΑ, αλλά και από την EUROSTAT.

Ξέρετε κάτι; Το γεγονός ότι ένας οργανισμός έχει την έδρα του στη χώρα μας δεν σημαίνει και αυτόματη διάχυση των ευεργετικών συνεπειών του έργου του στην εθνική πολιτική. Απαιτείται πολιτική βούληση. Απαιτείται ισχυρή χρηματοδότηση. Απαιτείται ριζοσπαστικός πραγματισμός. Απαιτείται όραμα και αντίληψη των μεταβαλλόμενων συνθηκών.

Θα αναμέναμε, λοιπόν, από την Κυβέρνηση και το Υπουργείο Παιδείας να αξιοποιήσει το έργο του CEDEFOP προς την κατεύθυνση της αναβάθμισης της επαγγελματικής εκπαίδευσης και της διά βίου μάθησης στη χώρα μας. Μέχρι σήμερα κινείται στην απολύτως αντίθετη κατεύθυνση. Διαμόρφωσε ένα νομοθετικό πλαίσιο που χαρακτηρίζεται από υπερσυγκεντρωτισμό, πολυδιάσπαση, προχειρότητα και αποσπασματικότητα. Υποβάθμισε την επαγγελματική εκπαίδευση μέσω της ισχνής χρηματοδότησης, αναπαράγει τις στρεβλώσεις του παρελθόντος, διαιωνίζει τις ανισότητες καθιστώντας την επαγγελματική εκπαίδευση τον φτωχό συγγενή.

Αδιαφορεί, επίσης, για τις βέλτιστες πρακτικές του CEDEFOP που βασίζονται στα ανοικτά δεδομένα. Θέλω να επιμείνω στα ανοικτά δεδομένα σε όλα τα πεδία και σε όλους τους τομείς της παιδείας. Έκανα συγκεκριμένη αναφορά και για τα κλειστά δεδομένα στις πληροφορίες τις οποίες δεν έχουμε για τα κενά στα σχολεία. Επιστρέφω και εδώ και θα συνεχίσουμε σε αυτή την κατεύθυνση, όπως επίσης και στη συλλογή και τη διάδοση βέλτιστων πρακτικών, στην αξιοποίηση συγκριτικών αναλύσεων, στον πειραματισμό.

Επιβεβαιώνει αυτή η Κυβέρνηση έτσι την αδυναμία της να αντιληφθεί τις σαρωτικές εξελίξεις που φέρνει στην αγορά εργασίας η ψηφιοποίηση και η κλιματική αλλαγή, αποδεικνύοντας έτσι ότι δεν έχει καμμία διάθεση, ούτε, όμως, και ικανότητα να αντιμετωπίσει την ελληνική επαγγελματική εκπαίδευση με διάθεση καινοτομίας και προσαρμογής στις εξελίξεις του 21ου αιώνα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνοντας, λέω ότι η επαγγελματική εκπαίδευση στη χώρα έχει ανάγκη από τη διαμόρφωση ενός ενιαίου πλαισίου, την έναρξη συζήτησης για τον σχεδιασμό ενός σύγχρονου συστήματος ποιότητας, τη σύνδεση της επαγγελματικής εκπαίδευσης και κατάρτισης μαθητείας με τις τρέχουσες και συνεχώς μεταβαλλόμενες ανάγκες της αγοράς εργασίας, αλλά και της απασχόλησης.

Προς αυτές τις κατευθύνσεις το ΠΑΣΟΚ επεξεργάζεται και πολύ σύντομα θα δημοσιεύσει ένα ολοκληρωμένο σχέδιο για την επαγγελματική εκπαίδευση στη χώρα.

Σας ευχαριστώ πολύ και ζητώ συγγνώμη και για τον χρόνο, κύριε Πρόεδρε, καθώς αλλιώς τα υπολόγιζα.

**ΠΡΟΕΔΡΕΥΩΝ (Αθανάσιος Μπούρας):** Εντάξει, πέσατε λίγο έξω.

Τον λόγο τώρα έχει η ειδική αγορήτρια του Κομμουνιστικού Κόμματος Ελλάδας κ. Αφροδίτη Κτενά για πέντε λεπτά.

Ορίστε, έχετε τον λόγο.

**ΑΦΡΟΔΙΤΗ ΚΤΕΝΑ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, όσο περνούν οι μέρες αποκαλύπτεται σε όλο της το μεγαλείο η εγκληματική πολιτική που έχει τη βούλα της Ευρωπαϊκής Ένωσης στον τομέα της πρόληψης, στη διαχείριση εκτάκτων αναγκών, αλλά και στην αποκατάσταση των πληγέντων αυτή τη φορά στη Θεσσαλία.

Δεν θα μακρηγορήσω. Τα έχουμε αναδείξει με διάφορους τρόπους και από διάφορα βήματα. Απλώς και απ’ αυτό το Βήμα θα ζητήσουμε και θα απαιτήσουμε την άμεση και γρήγορη αποκατάσταση των πληγέντων και των ζημιών. Πρέπει να ληφθούν όλα τα απαραίτητα μέτρα για να μην κινδυνεύσει η υγεία του πληθυσμού, να μη δοθούν ψίχουλα αλλά ουσιαστικές αποζημιώσεις, να αποφευχθούν παρελκυστικές τακτικές, να μη δούμε fast track διαδικασίες στο ύψος των αναγκών και σε αυτή την περίπτωση και, φυσικά, όλα αυτά να μη γίνουν εις βάρος του λαού, γιατί ακούσαμε χτες ότι θα κοπούν και τα ψίχουλα του Market Pass.

Επί του θέματος τώρα και συνεχίζοντας τη συζήτηση που ξεκίνησε στην επιτροπή προχθές, να πω ότι σωστά η σημερινή συζήτηση για τη σύμβαση αυτή επικεντρώνεται στον ρόλο και στη σημασία της επαγγελματικής εκπαίδευσης και κατάρτισης.

Πράγματι αυτή η σύμβαση ενσωματώνει τον νέο κανονισμό 128/2019, που αντικαθιστά τον προηγούμενο που είχε ψηφιστεί το 1975, και δείχνει την αναβαθμισμένη σημασία που έχει η επαγγελματική εκπαίδευση και κατάρτιση για την Ευρωπαϊκή Ένωση, που, όμως, γίνεται αντιληπτή σε σχέση με τις πολιτικές για τις δεξιότητες. Και βέβαια μπορούμε να καταλάβουμε ακριβώς τι σημαίνει «δεξιότητες και επαγγελματικά προσόντα» μόνο αν το δούμε σε σχέση με τις προωθούμενες αλλαγές στον εργασιακό τομέα, όπως θα τις δούμε τις επόμενες μέρες που έρχεται και το νομοσχέδιο για τα εργασιακά.

Ο στόχος δηλαδή αυτών των πολιτικών, άρα και ο ρόλος του CEDEFOP, που κάνει έρευνες και μελέτες προκειμένου να στηρίξει αυτές τις πολιτικές, είναι να ενισχυθεί η ευελιξία και η αναλωσιμότητα των εργαζομένων με ταξικό πρόσημο φυσικά, που είναι αδιαμφισβήτητο. Ο απώτερος στόχος είναι να γεφυρωθεί το λεγόμενο «χάσμα δεξιοτήτων», δηλαδή η αδυναμία των επιχειρήσεων να αντλούν από δεξαμενή ανέργων το προσωπικό που θέλουν, με τα προσόντα που θέλουν, στην τιμή που το θέλουν και βέβαια μετά να το ξαναπετάνε σε αυτή τη δεξαμενή προκειμένου να επανεκπαιδευτεί με δική του ευθύνη και συχνά και κόστος.

Δεν θα επαναλάβω αυτά που είχα στην επιτροπή. Απλά θα ήθελα να υπενθυμίσω και να τονίσω ποια είναι η δική μας θέση για την επαγγελματική εκπαίδευση και κατάρτιση στον 21ο αιώνα. Ξεκινάμε από το ότι για μας η ανεργία δεν είναι μία αστοχία πολιτικών, είναι δομικό στοιχείο του καπιταλισμού. Είναι απαραίτητη για τη συμπίεση της τιμής της εργατικής δύναμης. Και βέβαια υπάρχουν αναντιστοιχίες, όπως υπάρχουν πάντα σε αυτό το σύστημα που αναπτύσσεται άναρχα.

Εμείς, λοιπόν, στον αντίποδα όλων αυτών διεκδικούμε οι επιστημονικές και τεχνολογικές εξελίξεις να ενσωματώνονται στην εκπαίδευση πραγματικά με ενιαίο, διαλεκτικό τρόπο. Τι εννοούμε με αυτό; Η πρότασή μας αναφέρεται σε ένα σχολείο, σε μια εκπαίδευση υποχρεωτική, ενιαία, δωδεκάχρονη. Μετά την ολοκλήρωση αυτής της γενικής παιδείας, μπορούμε να μιλάμε για επαγγελματική εκπαίδευση.

Σε αυτό το πλαίσιο καταλαβαίνετε ότι δεν χωράει μαθητεία και έξοδος στην αγορά εργασίας στα δεκαέξι. Όλα τα παιδιά πρέπει να απολαμβάνουν γενικής παιδείας υψηλού επιπέδου. Στη συνέχεια μπορούν να κατευθύνονται στην επαγγελματική εκπαίδευση ή στα πανεπιστήμια ανάλογα με το αντικείμενο και τις απαιτήσεις που αυτό έχει, στη βάση ενός κεντρικού σχεδιασμού. Και βέβαια χρειάζεται κατάρτιση, χρειάζεται διά βίου μάθηση, αλλά σε καμμία περίπτωση αυτό δεν πρέπει να γίνεται εις βάρος των μορφωτικών και εργασιακών δικαιωμάτων των εκπαιδευομένων, δηλαδή δεν πρέπει ο εργαζόμενος να συμμετέχει σε αυτό στα διαλείμματα από την εργασία του, όταν δηλαδή είναι άνεργος, αλλά στο πλαίσιο της εργασίας του, δωρεάν βέβαια, να μη γίνεται πεδίο κερδοφορίας όπως γίνεται, και φυσικά και αυτό ενταγμένο σε έναν σχεδιασμό για την καλύτερη εξυπηρέτηση των λαϊκών αναγκών. Και όλα αυτά βέβαια με χρήση των πιο σύγχρονων παιδαγωγικών μεθόδων και εργαλείων και με εξασφάλιση της ισότιμης πρόσβασης όλων των εκπαιδευομένων.

Γι’ αυτούς λοιπόν τους λόγους, γιατί είναι ριζικά αντίθετη η δική μας θέση για τον ρόλο και τη σημασία της επαγγελματικής εκπαίδευσης και κατάρτισης τοποθετούμαστε «κατά». Θα σημειώσω επίσης ότι εξακολουθεί να μας προκαλεί προβληματισμό και να δημιουργεί ερωτήματα το καθεστώς διπλωματικής ασυλίας του κέντρου και του προσωπικού του. Και ξέρετε το «αφού έτσι γίνονται, συνήθως έτσι είναι αυτές οι συμβάσεις» που είπαν οι προηγούμενοι, δεν εμποδίζει να απαντήσουμε πειστικά γιατί τα έγγραφα ενός οργανισμού, ο οποίος στόχο έχει να παράγει έρευνες, μελέτες για την αγορά εργασίας, να είναι ακατάσχετα και ταυτόχρονα ακούμε και για τα ανοιχτά δεδομένα.

Νομίζουμε ότι χρήζει μιας απάντησης αυτό. Το «έτσι γίνεται» δεν είναι απάντηση. Όλα αναθεωρούνται. Και βέβαια έχουμε να κάνουμε όχι με έναν διεθνή οργανισμό, αλλά με έναν οργανισμό της Ευρωπαϊκής Ένωσης, σε ευρωπαϊκό έδαφος, έδαφος της Ευρωπαϊκής Ένωσης εννοώ.

Κλείνοντας, για να μη σας κουράσω, να τονίσω και τη δική μας αντίθεση σε αυτό που μάθαμε, ότι φέτος οι εορτασμοί για την επέτειο του Πολυτεχνείου δεν περιλαμβάνονται στο σχολικό ημερολόγιο. Το θεωρούμε απαράδεκτο, ειδικά φέτος που κλείνουν πενήντα χρόνια από τότε και δέκα χρόνια από τη δολοφονία του Παύλου Φύσσα. Και να σας πληροφορήσω ότι είτε απαγορεύεται είτε όχι, είτε περιλαμβάνεται είτε όχι, οι εορτασμοί θα γίνουν, γιατί το θέλει η ελληνική κοινωνία.

Με αυτά κλείνω. Ευχαριστώ πολύ για τον χρόνο σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υπουργέ.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Επιτρέψτε μου μια παρέμβαση, γιατί επαναλήφθηκε αυτό. Θα ήθελα να απαντήσω συνολικά, αλλά για να μην το πουν και οι άλλοι εισηγητές και οι ειδικοί αγορητές, να το διευκρινίσω.

Εξεδόθη πράγματι μία εγκύκλιος η οποία περιελάμβανε μόνο τις εθνικές γιορτές, γιατί σύμφωνα με το προεδρικό διάταγμα οι εθνικές γιορτές δεν γιορτάζονται ανήμερα, αλλά την παραμονή. Φέτος λόγου χάριν η 25η Μαρτίου επειδή η 24η Μαρτίου είναι Κυριακή, θα γιορταστεί την Παρασκευή 22 Μαρτίου. Μόνο για τις εθνικές εορτές ισχύει αυτό. Η 17η Νοέμβρη δεν περιλαμβάνεται σε αυτές, γιορτάζεται ανήμερα. Παρ’ όλα αυτά για την αποφυγή παρεξηγήσεων έχει γίνει επανακοινοποίηση της εγκυκλίου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ωραία. Καλώς κάνατε τη διευκρίνιση.

Τον λόγο τώρα έχει η ειδική αγορήτρια της Ελληνικής Λύσης κ. Σοφία - Χάιδω Ασημακοπούλου για πέντε λεπτά.

Ορίστε, κυρία Ασημακοπούλου, έχετε τον λόγο.

**ΣΟΦΙΑ-ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, υποτίθεται ότι το αντικείμενο του Ευρωπαϊκού Κέντρου για την Ανάπτυξη της Επαγγελματικής Κατάρτισης, το CEDEFOP, είναι να υποστηρίζει την προαγωγή, ανάπτυξη και εφαρμογή των πολιτικών της Ευρωπαϊκής Ένωσης στον τομέα της επαγγελματικής εκπαίδευσης και κατάρτισης καθώς και των πολιτικών για τις δεξιότητες και τα επαγγελματικά προσόντα μέσω της συνεργασίας με την επιτροπή, τα κράτη - μέλη και τους κοινωνικούς εταίρους. Φαίνεται, όμως, ότι τα αυξημένα προνόμια και οι ασυλίες προς το κέντρο δεν εξυπηρετούν τους ανωτέρω σκοπούς, ενώ υποσκάπτουν τη βασική αρχή της ισότητας απέναντι στον νόμο.

Μεταξύ των προνομίων προβλέπονται σημαντικές απαλλαγές και φοροελαφρύνσεις, οι οποίες βέβαια επιβαρύνουν τον κρατικό προϋπολογισμό. Και φυσικά μας ξεπερνάει το γεγονός ότι το τακτικό προσωπικό του κέντρου θα μπορεί να αγοράζει στην τοπική αγορά απαλλαγμένο από φόρους, συμπεριλαμβανομένων ΦΠΑ και ειδικών φόρων κατανάλωσης, πετρέλαιο θέρμανσης, φυσικό αέριο και καύσιμα. Για τους Έλληνες πολίτες που παγώνουν στα σπίτια τους κάθε χειμώνα γιατί δεν δείχνετε το ίδιο ενδιαφέρον;

Όσο για την ως τώρα νομοθέτηση της «άριστης» Κυβέρνησής σας για τα θέματα επαγγελματικής εκπαίδευσης και κατάρτισης και εκπαίδευσης γενικότερα, τι να πούμε; Σύμφωνα με το άρθρο 5 του ν.4763/2020 μέχρι το τέλος Σεπτεμβρίου εκάστου έτους συντάσσεται από το Κεντρικό Συμβούλιο Επαγγελματικής Εκπαίδευσης και Κατάρτισης ετήσια έκθεση για τα πεπραγμένα του Εθνικού Συστήματος Επαγγελματικής Εκπαίδευσης, Κατάρτισης και Διά Βίου Μάθησης και για τον προγραμματισμό του επόμενου έτους, η οποία υποβάλλεται στον Υπουργό Παιδείας και Θρησκευμάτων.

Ο Υπουργός Παιδείας και Θρησκευμάτων υποβάλλει στον Πρόεδρο της Βουλής την έκθεση και εισάγεται προς συζήτηση στην αρμόδια Επιτροπή της Βουλής, σύμφωνα με τον Κανονισμό της Βουλής, όπως λέει η παράγραφος 5 του ως άνω, ενώ σύμφωνα με την παράγραφο 6 κάθε τριετία το κεντρικό συμβούλιο υποβάλλει στον Υπουργό Παιδείας και Θρησκευμάτων στρατηγικό σχέδιο για την επαγγελματική εκπαίδευση και κατάρτιση και για τη διά βίου μάθηση. Ο Υπουργός Παιδείας και Θρησκευμάτων υποβάλλει το στρατηγικό σχέδιο στον Πρόεδρο της Βουλής και εισάγεται προς συζήτηση στην αρμόδια επιτροπή της Βουλής, σύμφωνα με τον Κανονισμό της Βουλής.

Η ρύθμιση της παραγράφου 6 έχει άμεση συνάφεια και με την πρόταση της Ευρωπαϊκής Επιτροπής να εκπονήσουν τα κράτη-μέλη ένα εθνικό σχέδιο εφαρμογής για την επαγγελματική εκπαίδευση και κατάρτιση, το οποίο θα καταρτιστεί σύμφωνα με τις προτεραιότητες και τους στόχους της σύστασης για την Επαγγελματική Κατάρτιση και της Διακήρυξης του Osnabruck, καλύπτοντας το χρονικό διάστημα έως το 2030, με προθεσμία υποβολής την 31η Μαΐου 2022. Η συγκεκριμένη πρόταση συμφωνήθηκε από τα μέλη της συμβουλευτικής επιτροπής για την επαγγελματική κατάρτιση στη συνεδρίαση που διεξήχθη στις 8 έως 9 Ιουνίου 2021 και το ευρωπαϊκό κέντρο CEDEFOP ανέλαβε να υποστηρίξει τη σύσταση του συμβουλίου. Μέχρι σήμερα δεν είδαμε να γίνεται τίποτα από τα παραπάνω.

Η πρώην Υπουργός Παιδείας και Θρησκευμάτων είχε διαβιβάσει στον Πρόεδρο της Βουλής στις 2 Μαρτίου 2022 το στρατηγικό σχέδιο επαγγελματικής εκπαίδευσης, κατάρτισης, διά βίου μάθησης και νεολαίας του 2022-2024 με σκοπό να συζητηθεί στην αρμόδια επιτροπή της Βουλής, αλλά αυτή η συζήτηση δεν έγινε ποτέ. Όσον αφορά τις ετήσιες εκθέσεις για τα πεπραγμένα του ΕΣΕΕΚ και για τον προγραμματισμό του άρθρου 5 δεν τις είδαμε ποτέ.

Απ’ ό,τι φαίνεται νομοθετείτε για δημιουργία εντυπώσεων ή και για να περνά η ώρα. Οι σχολές επαγγελματικής κατάρτισης, που ιδρύθηκαν επί συγκυβέρνησης Νέας Δημοκρατίας και ΠΑΣΟΚ, που πρότεινε η CEDEFOP, δεν ευδοκίμησαν. Εξετάσατε τους λόγους;

Η κ. Κεραμέως μάς παρουσίασε τις επαγγελματικές σχολές κατάρτισης ως κάτι νέο και καινοτόμο. Άλλαξε ο Μανωλιός κι έβαλε τα ρούχα του αλλιώς. Και φυσικά ενημέρωση για την πορεία αυτών των σχολών δεν έχουμε.

Στα εκπαιδευτικά συστήματα των περισσότερων ευρωπαϊκών και όχι μόνο χωρών ο θεσμός του σχολικού επαγγελματικού προσανατολισμού θεωρείται αναγκαίος και κατέχει μια σημαντική θέση στην πορεία και εξέλιξη του ατόμου. Την απουσία του από το εκπαιδευτικό μας σύστημα την υπενθύμισε προχθές και ο κ. Στυλιανίδης.

Προφανώς το θέμα του σχολικού επαγγελματικού προσανατολισμού είναι άρρηκτα συνδεδεμένο με τους ρυθμούς αποφοίτησης στην ανώτατη εκπαίδευση. Τα στοιχεία της πρόσφατης έκθεσης της Εθνικής Αρχής Ανώτατης Εκπαίδευσης ΕΘΑΕ δείχνουν ότι όσοι αποφοιτούν κάθε χρονιά μειώνονται συνεχώς στο σύνολο των εγγεγραμμένων φοιτητών.

Δυστυχώς, ενώ εμείς στην Ελληνική Λύση σάς λέμε εδώ και χρόνια ότι η κατάσταση βρίσκεται εκτός ελέγχου, εσείς αντί να κοιτάξετε να την αλλάξετε, δίνετε ασυλίες και παρέχετε φοροελαφρύνσεις με το τσουβάλι και στο υπό συζήτηση κέντρο.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ για τη συνέπεια στον χρόνο.

Τον λόγο τώρα έχει ο ειδικός αγορητής του κόμματος Σπαρτιάτες κ. Χαράλαμπος Κατσιβαρδάς για πέντε λεπτά.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Ευχαριστώ, κύριε Πρόεδρε.

Αξιότιμε κύριε Πρόεδρε, αξιότιμη κυρία Υπουργέ, κυρίες και κύριοι συνάδελφοι, κατ’ αρχάς προτού τοποθετηθώ θα ήτο παράλειψις να μην αναφερθώ στη σημερινή ημέρα, όπου σήμερα, 14 Σεπτεμβρίου, εορτάζουμε την Ύψωση του Τιμίου και Ζωοποιού Σταυρού και τω λόγω αυτώ, καθότι είμαστε εμβαπτισμένοι χριστιανοί ορθόδοξοι αλλά και θεσμικά η ζώσα ορθόδοξη παράδοση κατοχυρούται ρητώς στο άρθρο 3 περί κρατούσης θρησκείας, χωρίς να καταργεί στην ουσία το άρθρο 13 περί του θρησκευτικού πλουραλισμού. Ως εκ τούτου, λοιπόν, ακρογωνιαίος λίθος της επιτομής του συνταγματικού πατριωτισμού, τον οποίον ανυπερθέτως συνιστά το πρόταγμά μας, είναι η ορθόδοξη χριστιανική εκκλησία.

Συν τοις άλλοις, στην προμετωπίδα αναφέρεται «εις το όνομα της Αγίας και Ομοουσίου και Αδιαιρέτου Τριάδος». Δι’ ημάς, επιστημονικώς έχει κανονιστική ισχύ και υπό την κατευθυντήρια γραμμή του προτάγματος αυτού όλα τα νομοσχέδια τα ψηφίζουμε, εξ ου και τη μνημονεύουμε αυτήν την κατευθυντήρια γραμμή με ειδική και εμπεριστατωμένη αιτιολογία. Αυτή δεν είναι μια υποκειμενική μου γνώμη ως μαχόμενου δικηγόρου, αλλά έχει διατυπωθεί από τον τέως Πρόεδρο του Αρείου Πάγου κ. Βασίλειο Νικόπουλο.

Δραττόμενος της ευκαιρίας, σχετικώς με τον ακρογωνιαίο αυτό λίθο περί της μνείας της ορθοδόξου παραδόσεως, θα αναφέρω ότι σήμερα επίσης είναι και η ιστορική μνήμη, η οποία είναι αρρήκτως συνυφασμένη για την εθνική μας ταυτότητα και συνείδηση, η γενοκτονία των Ελλήνων υπό των Τούρκων κατά τη Μικρασιατική Καταστροφή. Άρα αυτή η ακροθιγής μνεία συνιστά μια μορφή συνειδησιακής αναφοράς.

Το σημερινό νομοσχέδιο λαμβάνει χώρα, όπως κατέδειξα και δια του Βήματος τούτου, την προτεραία, την προηγούμενη φορά, υπό τις πλημμύρες. Εδώ θέλω να στηλιτεύσω την εν γένει στάση της Κυβερνήσεως, η οποία πού αποδίδει κατ’ ουσίαν τις δικές της ευθύνες, οι οποίες είναι συγκεκριμένες, αυθύπαρκτες, ορισμένες, δοθέντος ότι υφίστανται διαχρονικές αβελτηρίες, καθότι είναι η δεύτερη περίοδο διακυβερνήσεώς της; Τις αποδίδει στην αόριστη αυτή νομική έννοια, αν θέλετε, ή πολιτική έννοια, η οποία μου θυμίζει, αν κάνουμε μια αναδρομή, ότι αποτελεί ένα υπόβαθρο μιας συστηματικής προπαγανδιστικής πρακτικής.

Να υπομνήσω την έννοια της δημοσίας ασφάλειας, όπου επ’ ονόματι και δια λογαριασμού αυτής, διαρκούσης της δικτατορίας, συντελούνταν αξιόποινες πράξεις. Το είδαμε αυτό και διαρκούσης της πανδημίας. Επ’ ονόματι μιας αόριστης νομικής έννοιας της δημοσίας υγείας, καταλυόταν και ετιτρώσκετο ο πυρήνας θεμελιωδών ατομικών δικαιωμάτων και ελευθεριών ερειδόμενα στο Σύνταγμα. Συν τοις άλλοις, σήμερον, η γενεσιουργός αιτία της βιβλικής αυτής καταστροφής ήτο η κλιματική αλλαγή.

Δεν αμφισβητούμε την επιστημονική τεκμηρίωση της κλιματικής αλλαγής, αλλά δεν αποτελεί ουσιαστικά την πανάκεια και το άλλοθι για τις τραγικές ευθύνες της Κυβερνήσεως αυτής καθαυτής. Μου θυμίζει αυτό το οποίο λέει ο τέως καθηγητής της Νομικής Κομοτηνής κ. Βαθιώτης, στο βιβλίο του «Από την πανδημία στην κλιματική αλλαγή», όπου κατ’ ουσίαν, τεκμηριώνει όλη αυτή τη διαδρομή της προπαγάνδας, η οποία σκοποί και κατατείνει στο να μη λογοδοτήσει για τις τεράστιες ευθύνες.

Και εισέρχομαι στο δια ταύτα. Κατ’ αρχάς, σαφώς εδώ τίθεται ένα ζήτημα τυπικό, όπως είπα και στην προηγούμενη ομιλία μου. Εμείς είμαστε ευρωσκεπτικιστές. Στην ουσία, όμως, εδώ σε ό,τι αφορά την παιδεία και την εθνική παιδεία, βεβαίως έχουμε ενστάσεις επί του διαληφθέντος περιεχομένου και η κατεύθυνσή μας πρέπει να είναι εθνοκεντρική. Συν τοις άλλοις, όμως, καλώς ή κακώς, ανήκουμε στην ευρωπαϊκή οικογένεια.

Το συγκεκριμένο νομοσχέδιο ουσιαστικά θέτει ως προϋπόθεση την ενσωμάτωση της τροποποιημένης ουσιαστικά, ήδη υφιστάμενης, επαγγελματικής ανάπτυξης, λόγω του ότι τροποποιήθηκε ο κανονισμός ο οποίος το διέπει και είναι επιβεβλημένο, δυνάμει του άρθρου 28, να ενσωματωθεί στην εσωτερική έννομη τάξη.

Ως εκ τούτου, σαφώς, εμείς είμαστε υπέρ της διά βίου μαθήσεως, λόγω του γεγονότος ότι έχουμε ευρωπαϊκή κατεύθυνση, ανεξαρτήτως ότι καταστηλιτεύουμε και διαφοροποιούμεθα -και θα το κάνουμε αυτό εφεξής- την υπερσυγκέντρωση εξουσιών στην -κατά το προσφιλές λεγόμενο- θεσμική ελίτ. Όμως είναι αντικείμενο μιας άλλης συζητήσεως.

Άρα ως προς το επίμαχο νομοσχέδιο, εμείς συντασσόμεθα αναφανδόν, είμαστε θετικοί, διότι ουσιαστικά, παθολογοανατέμνει την εκπαίδευση, την υποστήριξη της επαγγελματικής εκπαίδευσης στο συγκεκριμένο πλαίσιο. Δεν είναι κάτι αρτιφανές, το οποίο ήλθε σήμερα να το συζητήσουμε. Σαφώς, όμως, διατηρούμε μια ρητή επιφύλαξη ως προς ορισμένα άρθρα, στα οποία, όπως είπαν και οι προηγούμενοι αξιότιμοι προλαλήσαντες από τα λοιπά κοινοβουλευτικά κόμματα, βεβαίως υπάρχει κάποια ρήτρα αμοιβαιότητας στις διεθνείς συμβάσεις. Και αναφέρομαι στα άρθρα 8 έως 16 ως προς τις ασυλίες και ειδικά προνόμια ή ακατάσχετων εγγράφων αυτών καθαυτών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σαφώς, όμως, εμείς εις τον αντίποδα δεν έχουμε την προσήκουσα ενημέρωση. Εκεί διατηρούμε μια ρητή επιφύλαξη για μια πρόσθετη ενημέρωση, να πειστούμε κατ’ ουσίαν επ’ αυτού, διότι παρατίθενται αορίστως. Βεβαίως, αναφέρθηκαν και οι κύριοι της Κυβερνήσεως. Όμως ουσιαστικά εκεί είναι η ένστασή μας.

Εν κατακλείδι, επειδή έχω υπερβεί εν μέρει τον χρόνο, συντασσόμαστε θετικά προς το σχέδιο νόμου αναφορικώς με την υποστήριξη της επαγγελματικής εκπαιδεύσεως, με αυτή τη μικρή ρητή επιφύλαξη και ένσταση επί των ορισμένων και συγκεκριμένων επιμέρους άρθρων.

Σας ευχαριστώ πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός αγορητής της Κοινοβουλευτικής Ομάδος Νίκη κ. Νικόλαος Παπαδόπουλος, για πέντε λεπτά.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Αξιότιμε κύριε Πρόεδρε, αξιότιμοι κυρίες και κύριοι, σήμερα, 14 Σεπτεμβρίου του 2023, είναι ημέρα Ύψωσης του ζωοποιού Σταυρού του Κυρίου. Αυτή η μέρα βρίσκει τον ελληνικό λαό σταυρωμένο από όλα αυτά τα δεινά που παρουσιάζει η χώρα μας.

Κάθε μέρα και χειρότερα, λες και η Κυβέρνηση οδηγεί ράλι, χωρίς φρένα, που οδηγούν τη χώρα μας στον γκρεμό. Από τότε που εκλεχθήκαμε στην ελληνική Βουλή, ξεκινάμε τις ομιλίες μας δίνοντας πάντοτε συλλυπητήρια για τους συμπολίτες μας που έχασαν τη ζωή τους στις αμέτρητες φωτιές που ξέσπασαν στη χώρα μας και στις φονικές πλημμύρες που ακολούθησαν. Μιλάμε για δεινά. Ζούμε την απόλυτη παρακμή ενός καταδικασμένου συστήματος που φεύγει. Το ψευτορωμαίικο, το είπαν οι σύγχρονοι άγιοι της Εκκλησίας μας.

Το επιτελικό κράτος του κ. Μητσοτάκη κάηκε στις φλόγες και πνίγηκε στις λάσπες του κάμπου της Θεσσαλίας. Ατέλειωτα τα ερωτήματα του λαού μας: Τις πταίει που δεν έγιναν αντιπλημμυρικά έργα; Πόσα χρήματα δόθηκαν γι’ αυτά και σε ποιους; Ποιοι εξαίρεσαν τα αντιπλημμυρικά έργα, ώστε να απορροφηθεί μόλις το 1% των σχετικών κονδυλίων; Ψέματα και πάλι ψέματα και πάλι ψέματα, παντού ψέματα. Πόσους νεκρούς έχουμε; Ακούμε για δεκάδες, για εκατοντάδες. Την αλήθεια πείτε μας, επιτέλους!

Κύριε Πρωθυπουργέ, γιατί δεν κηρύξαμε εθνικό πένθος, όταν η Νίκη σάς το πρότεινε, όπως κηρύξαμε για το ναυάγιο της Πύλου;

Υπάρχουν ευθύνες για τη διάρρηξη του φράγματος και την καταστροφή του Παλαμά; Η δικαιοσύνη ακούει; Είναι αλήθεια πως έρχεται έκρηξη ακρίβειας και πείνας; Ο Θεσσαλικός Κάμπος είναι αυτός που καταστρέφεται και όχι μόνο. Και εσείς τι κάνατε μέσα σε αυτόν τον ορυμαγδό; Να σας πω εγώ. Προωθείτε αμέριμνα την ατζέντα της παγκοσμιοποίησης, της νέας τάξης πραγμάτων, της νέας αταξίας, όπως λέμε εμείς. Έτσι προωθείτε με κάθε τρόπο και χωρίς να επιλύετε κανένα απολύτως πρόβλημα τις ηλεκτρονικές ταυτότητες, επικαλούμενοι ένα σωρό ψεύδη περί των ευρωπαϊκών οδηγιών και τα συναφή. Πάλι θέλετε να διχάσετε, πάλι θέλετε να κοροϊδέψετε. Σκοπός: το ηλεκτρονικό φακέλωμα.

Το ίδιο κάνατε και στα mRNA εμβόλια. Κανένας από εσάς ή τους ακαταδίωκτους συνεργάτες σας δεν είδα να διώκεται για διακίνηση ψευδών ειδήσεων περί δήθεν απολύτως ασφαλή και αποτελεσματικά εμβόλια και μάλιστα χωρίς παρενέργειες. Από πρωθυπουργικά χείλη ακούστηκαν αυτά.

Επίσης, με φρενήρεις ρυθμούς προωθείτε στην ορθόδοξη πατρίδα μας τη ΛΟΑΤΚΙ ατζέντα. Και ενώ η λέξη «εθνική» έχει εκριζωθεί από την προμετωπίδα του Υπουργείου Παιδείας, Οικονομίας και αλλού, τη βλέπουμε ξανά να φιγουράρει. Πού φιγουράρει; Σε ποια επιτροπή; Μα, στην επιτροπή της εθνικής στρατηγικής για την ισότητα των ΛΟΑΤΚΙ -άκουσε λέξη, και εθνική και στρατηγική!- και σε όλες τις δομές του δημόσιου βίου, παρακαλώ, από την παιδεία, την εκπαίδευση, τον Στρατό, τα Σώματα Ασφαλείας μέχρι και στη μεταναστευτική πολιτική. Ντροπή! Εάν αυτό δεν είναι εξιδανίκευση και προώθηση της ομοφυλοφιλίας, τότε τι είναι;

Στη Νίκη, φίλοι μου, όλους τους ανθρώπους τους αγαπούμε, σεβόμενοι το αυτεξούσιο που λάβαμε από τον δημιουργό μας και δεν διαχωρίζουμε τους ανθρώπους βάσει των σεξουαλικών τους ιδιαιτεροτήτων, αλλά είμαστε κάθετα αντίθετοι με την επιβολή στον γενικό πληθυσμό της παραπάνω ατζέντας.

Σε ό,τι αφορά τώρα στα Κέντρα Επαγγελματικής Κατάρτισης, η Νίκη έθεσε στη Μορφωτική Επιτροπή τα κάτωθι ερωτήματα και δεν έλαβε αξιόπιστες απαντήσεις. Ποιοι και πόσοι θα ωφεληθούν από τα κέντρα αυτά; Τα κέντρα αυτά απολαμβάνουν, όπως είπαν οι συνάδελφοι, φορολογικά προνόμια, ανάλογα των πρεσβειών;

Η Νίκη προτείνει οι ανάλογες φοροαπαλλαγές να δοθούν και στις πληγείσες περιοχές της χώρας στον Έβρο, στη Θεσσαλία και στα νησιά μας που κάηκαν.

Επίσης, τελικά ποια θα είναι η συνεισφορά τους στην ελληνική κοινωνία και δη, στην αντιμετώπιση της ανεργίας που μαστίζει τη χώρα; Θα τη μειώσει ή απλώς την ανακυκλώσει; Πόσες θέσεις εργασίας θα καλυφθούν από Έλληνες, με δεδομένο ότι πετάξαμε τα Ελληνόπουλα και είναι επτακόσιες χιλιάδες και πλέον στην ξενιτιά; Θα φέρουμε εισαγόμενους; Υπάρχει μέριμνα για τους πολύτεκνους; Ποιος θα επιμορφώσουμε; Μήπως τους Ουκρανούς πιλότους; Πόσο θα μας κοστίσουν; Ακούσαμε για 900 εκατομμύρια. Είμαστε σοβαροί; Και τέλος, ποια είναι η διαδικασία επιλογής των αναδόχων υλοποίησης αυτού του προγράμματος;

Εδώ, φίλοι μου, στη Νίκη πραγματικά ανησυχούμε, αφού έχουμε να κάνουμε με απέναντί μας μια Κυβέρνηση που είναι πρωταθλήτρια στις απευθείας αναθέσεις έργων στους «ημετέρους».

Πρόταση της Νίκης: Τα κέντρα επαγγελματικής κατάρτισης πρέπει να ασχοληθούν σοβαρά με τον πρωτογενή τομέα με στόχο την απόκτηση αυτάρκειας. Είναι ντροπή μας σε μια χώρα ευλογημένη σαν την Ελλάδα μας με πολλά συγκριτικά πλεονεκτήματα να μην μπορούμε να παράγουμε την τροφή μας. Δείτε το Ισραήλ. Δείτε την Ολλανδία. Τα τρόφιμα ακριβαίνουν με απίστευτους ρυθμούς και η προμήθειά τους αποτελεί σήμερα το νούμερο ένα πρόβλημα των οικογενειών των λαϊκών στρωμάτων. Τι κάνουμε γι’ αυτό; Η Νίκη προτείνει να προσληφθούν καθηγητές στα κέντρα επαγγελματικής κατάρτισης Έλληνες σοβαροί γεωπόνοι, πρωτοπόροι γεωργοί, πρωτοπόροι κτηνοτρόφοι, ιχθυοκαλλιεργητές που θα εμπνεύσουν στα παιδιά μας να αγαπήσουν τη γη μας. Τη γη η οποία θα μας θρέψει.

Εδώ και χρόνια καλλιεργείται στα παιδιά μας το πρότυπο του μαλακού ανθρώπου αυτού δηλαδή της οθόνης και του πληκτρολογίου. Το έχω ξαναπεί από αυτό το Βήμα. Ενός ανθρώπου δηλαδή αιχμαλώτου των αισθήσεων ό,τι φάμε, ό,τι πιούμε και ό,τι ικανοποιεί τις αισθήσεις μας. Σας τα λέει αυτά ένας πολύτεκνος πατέρας και γιατρός στο επάγγελμα. Ας δώσουμε, αγαπητοί μου, κάτι παραπάνω στα παιδιά μας. Μην ξεχνάμε ότι και τα ζώα έχουν αυτές τις αισθήσεις και ότι ο άνθρωπος διαφέρει από αυτά στο πνεύμα το οποίο οφείλουμε να το καλλιεργούμε εξαιρέτως στα παιδιά μας με βάση την ελληνορθόδοξη παράδοση μας που τόσο διώκεται σήμερα. Να επισημάνουμε συναγερμό για τη νεολαία μας και την στρέψουμε ξανά στις υψηλές αξίες του έθνους μας. Για την πίστη μας, για την οικογένειά μας, για τις ευλογημένες οικογένειές μας και την πατρίδα μας.

Η Νίκη, τέλος, καταψηφίζει τα συγκεκριμένα κέντρα επαγγελματικής κατάρτισης διότι δεν εμφορούνται σε καμμία περίπτωση από τις παραπάνω αξίες που σας ανέφερα. Αντίθετα η Νίκη πιστεύει ότι όχι μόνο αυτά τα κέντρα δεν θα μειώσουν την ανεργία αλλά θα την ανακυκλώσουν και τελικά θα εξυπηρετήσουν μόνο την κατασπατάληση πόρων και ευρωπαϊκών κονδυλίων για το βόλεμα ημετέρων.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός αγορητής της Πλεύσης Ελευθερίας κ. Σπυρίδων Μπιμπίλας για πέντε λεπτά.

**ΣΠΥΡΙΔΩΝ ΜΠΙΜΠΙΛΑΣ:** Σας ευχαριστώ, κύριε Πρόεδρε, κυρία Υπουργέ.

Ενώ πρέπει να βρισκόμαστε σαν να ζούμε σε μια γαλήνια κανονικότητα και σεβόμενοι την ημέρα αυτή της μνήμης των χαμένων πατρίδων, όλοι παρακολουθούμε τον τελευταίο καιρό τις βιβλικές καταστροφές που υφίσταται η ταλαίπωρη πατρίδα μας και ο βασανισμένος μας λαός οι οποίες στον αιώνα των τεχνικών και τεχνολογικών εξελίξεων και επιτεύξεων που διεθνώς επιτυγχάνονται θα μπορούσαν, αν όχι να αποφευχθούν, τουλάχιστον να μετριαστούν.

Ο κόσμος που βιώνει αυτή την απίστευτη τραγωδία έχει απόλυτο δίκαιο και δικαίωμα να ωρύεται γιατί είδε ότι τα έργα που γίνονταν τόσα χρόνια δεν είναι ανάλογα με τα χρήματα που ακούγεται ότι έχουν εισρεύσει στη χώρα μας ακριβώς γι’ αυτά τα έργα. Ο κόσμος πτωχοποιήθηκε εν μια νυκτί χάνοντας το σπίτι του, το βιός του, τα εργαλεία του, τα ζώα του, τα μηχανήματά του, τη ζωή του. Η Πλεύση Ελευθερίας βρίσκεται πάντα στις επάλξεις άκρως ευαισθητοποιημένη με θέματα προστασίας λαού και περιβάλλοντος. Γι’ αυτό και η Πρόεδρός μας Ζωή Κωνσταντοπούλου επισκέφτηκε πρόσφατα τις πληγείσες περιοχές με κλιμάκιο του κόμματός μας για να διαπιστώσει ιδίοις όμμασι το μέγεθος της καταστροφής. Το ίδιο και οι καλλιτέχνες. Το Σωματείο Ηθοποιών έδωσε το σύνθημα και πρώτο από όλα, μαζί με άλλα συνδικάτα, άρχισε να μαζεύει τρόφιμα και άλλα υλικά που αμέσως εστάλησαν προς τη Θεσσαλία.

Μετά τον «Ιανό», που δεν μας έγινε μάθημα, αναρωτιόμαστε όλοι και αναμένουμε απαντήσεις για ποια ακριβώς δημόσια έργα δαπανήθηκε ο πακτωλός χρήματος που λέγεται ότι εισέρρευσε στη χώρα μας. Με απορία ακούμε ειδικούς αλλά και Υπουργούς σε συνεντεύξεις τους να λένε ότι μετά από τετρακόσια χρόνια θα ξαναγίνει κάτι τέτοιο ή μετά από χίλια. Μήπως να πάμε και στον κατακλυσμό του Νώε για να κάνουμε συγκρίσεις; Να παριστάνουμε, δηλαδή την Πυθία ή τον μάντη Κάλχα ενώ κάτι τέτοιο μπορεί να γίνει και του χρόνου; Τίποτα δεν αποκλείεται.

Επί του προκειμένου τώρα. Σίγουρο είναι ότι οι στόχοι που τίθενται είναι για την ανάπτυξη της ευρωπαϊκής νεολαίας όσον αφορά στην άρτια κατάρτισή της στις μορφωτικές και επαγγελματικές δεξιότητες που μπορεί να έχει και δίνει ώθηση στους πολίτες και τις επιχειρήσεις να συμβάλλουν στην πρόοδο και στην ψηφιακή μετάβαση συμβάλλοντας στην καινοτομία και στην ανταγωνιστικότητα.

Αναρωτιέμαι, όμως, πόσος κόσμος γνωρίζει ότι υπάρχουν αυτές οι δυνατότητες και με ποιον τρόπο πρέπει να γίνουν όλα αυτά ευρέως γνωστά, ώστε να καρπώνονται αυτά τα οφέλη οι πολίτες, που γι’ αυτούς εξάλλου έχουν θεσμοθετηθεί; Ο καλλιτεχνικός κλάδος, τον οποίο εκπροσωπώ όπως ξέρετε, επί παραδείγματι, αμφιβάλλω αν έχει χρησιμοποιήσει στο ελάχιστο αυτή τη διέξοδο, αφού δεν τη γνωρίζει και δεν του δόθηκε η δυνατότητα να τη γνωρίζει.

Με τη συμφωνία, επισφραγίζεται ο ρόλος του κέντρου και εναρμονίζονται οι κανόνες υπηρεσιακής κατάστασης με αυτούς που υπάρχουν ήδη στα υπόλοιπα όργανα της Ευρωπαϊκής Ένωσης. Όμως, τα προνόμια και οι ασυλίες χτυπούν ένα καμπανάκι, αυτό της επιβάρυνσης του κρατικού προϋπολογισμού. Προκαλούν το κοινό αίσθημα σε μία χώρα που βάλλεται πανταχόθεν και με έναν λαό που καθημερινά πτωχοποιείται και εξαθλιώνεται και λόγω της αλματώδους αύξησης του τιμάριθμου, των υψηλών έμμεσων και άμεσων φόρων, των απαράδεκτων ενοικίων και άλλων πολλών. Ο λαός αυτός δεν τυγχάνει ανάλογων προνομίων, αν εξαιρέσουμε τα θλιβερά pass που δίδονται εν είδει ελεημοσύνης;

Επίσης, τι αρμοδιότητα έχει το κέντρο στην ανθρωπιστική κρίση της Θεσσαλίας, που κατέστρεψε και τις ψυχές των ανθρώπων; Με έκπληξη διαβάσαμε ότι η νεολαία που δεν έχει πια σχολεία, θα κάνει τηλεκπαίδευση. Με τι μέσα, με λάπτοπ που χάθηκαν στα νερά, χωρίς διαδίκτυο ενεργό, χωρίς αίθουσες, χωρίς ρεύμα; Τι προβλέπει για τέτοιες κρίσεις το Κέντρο Ανάπτυξης Μορφωτικής και Επαγγελματικής Κατάρτισης; Ο κ. Πιερρακάκης ήρθε σε επαφή με το συγκεκριμένο κέντρο που παίζει καθοριστικό ρόλο στη διαμόρφωση της εκπαιδευτικής πολιτικής; Αυτή τη στιγμή, για τον πληττόμενο συγκεκριμένο χώρο, αλλά και για όλη την Ελλάδα, είναι απολύτως αναγκαία η επαγγελματική εκπαίδευση και η κατάρτιση.

Με την ανανέωση της συμφωνίας, ο στόχος θα πρέπει να είναι οι φορείς, τα συνδικάτα, τα σωματεία, το Υπουργείο Παιδείας, αλλά και όλα τα άλλα Υπουργεία, να αξιοποιήσουν τη γνώση, την έρευνα και την εμπειρία αυτού του οργανισμού, ούτως ώστε να βοηθηθούν οι νέοι για να συνειδητοποιήσουν ποια είναι τα πρόσφορα επαγγέλματα του μέλλοντος και να μην οδηγούνται σε αδιέξοδα, σε ανεργία, σε μετανάστευση και να μπορούν με τον σωστό επαγγελματικό προσανατολισμό να κατευθύνονται σε επαγγέλματα που είναι απολύτως χρήσιμα για το κοινωνικό σύνολο, αλλά και να γίνονται και ευτυχισμένοι οι ίδιοι.

Γι’ αυτό το κύριο ερώτημα είναι με ποιον τρόπο το κέντρο αυτό θα βοηθήσει, σε ποιους απευθύνεται, σε ποιους θα παρέχει και ποιος θα απολαμβάνει προνομίων, ποιος θα ελέγχει το κέντρο και τις επιλογές του; Θα υπάρχει πανελλαδικά βοήθεια; Συνεργάζεται με το ΔΥΠΑ για την εξεύρεση εργασίας των ανέργων ή θα γίνουμε για μία ακόμα φορά μάρτυρες κατασπατάλησης χρήματος, κονδυλίων, τοπικών και ευρωπαϊκών, για να εξυπηρετηθούν ημέτεροι και καταστάσεις; Το έχουμε ζήσει πολλές φορές αυτό.

Η Πλεύση Ελευθερίας θα ψηφίσει «παρών» στο νομοσχέδιο. Θεωρούμε ότι η παρουσία του κέντρου στη Θεσσαλονίκη έχει συμβολική σημασία, αλλά έχουμε σοβαρές επιφυλάξεις για τους όρους της συμφωνίας. Θεωρούμε ότι η Κυβέρνηση πρέπει να παραδεχθεί δημοσίως αυτό που λέει στη συνοδευτική του έκθεση το Λογιστήριο του Κράτους, δηλαδή από τις προτεινόμενες διατάξεις ενδέχεται να επέλθει πρόσθετη απώλεια εσόδων του κρατικού προϋπολογισμού σε σχέση με τα ισχύοντα στην καταργούμενη αρχική συμφωνία, λόγω των προβλεπόμενων απαλλαγών από φόρους, τέλη, δασμούς και λοιπές επιβαρύνσεις που παρέχονται στο κέντρο σκανδαλωδώς, στο προσωπικό του, καθώς και για τις εγκαταστάσεις και τα οχήματα που χρησιμοποιεί. Το επισημάναμε αυτό στην αρμόδια επιτροπή, το επαναλαμβάνουμε και τώρα. Δεν μπορεί να παρουσιάζεται η συμφωνία αυτή ως ιδανική, όπως επιχειρεί η Κυβέρνηση και η εισήγησή της. Έχει κόστος στον προϋπολογισμό και στον Έλληνα φορολογούμενο.

Στη συζήτηση στην επιτροπή, έκανε ο Κοινοβουλευτικός μας Εκπρόσωπος κ. Καζαμίας μία σειρά ερωτήσεων προς την κυρία Υφυπουργό, αλλά μας προκάλεσε έκπληξη ότι ενώ οι ερωτήσεις αυτές ήταν απολύτως συγκεκριμένες, η κυρία Υφυπουργός δεν θέλησε να απαντήσει και σιώπησε. Ξαναθέτουμε τα ερωτήματα. Γνωρίζουμε ότι τα ημιαποικιακά προνόμια που δίνει η συμφωνία στο προσωπικό, ορίζονται από την ευρωπαϊκή οδηγία του 2019, όμως, θα θέλαμε να γνωρίζουμε τι ψήφισε η Ελλάδα στο Συμβούλιο Υπουργών για τα προνόμια αυτά; Δέχτηκε την εφαρμογή του εβδόμου πρωτοκόλλου και των ημιαποικιακών προνομίων που αυτό δίνει στους υπαλλήλους; Εξέφρασε αντιρρήσεις και μειοψήφησε; Δεν υπάρχει συλλογική ευθύνη στο Συμβούλιο Υπουργών. Τα κράτη-μέλη γνωστοποιούν την απόφασή τους. Η Ελλάδα τι ψήφισε ως προς τα προνόμια αυτά, που πολύ σωστά ο εισηγητής σας στην αρμόδια επιτροπή είπε ότι ξενίζουν;

Τέλος, θέλω να σας θέσω και ένα τελευταίο ερώτημα. Το άρθρο 21, παράγραφος 3 της σύμβασης λέει ότι εάν ένα μέρος της συμφωνίας –δηλαδή, είτε η Ελλάδα είτε η Ευρωπαϊκή Ένωση- καταγγείλει τη συμφωνία, η καταγγελία θα ισχύει έξι μήνες μετά από την ημερομηνία ειδοποίησης, όχι αμέσως ή σε συντομότερο χρονικό διάστημα, δηλαδή έναν μήνα ή τρεις μήνες. Γιατί υπάρχει αυτός ο όρος και γιατί δεν προβλέπεται μία πιο σύντομη διαδικασία, ούτως ώστε να τεθούν αμέσως επί τάπητος και να συζητηθούν τα θέματα που προκαλούν την καταγγελία; Ελπίζουμε αυτή τη φορά να λάβουμε απάντηση. Σε κάθε περίπτωση, όμως, η Πλεύση Ελευθερίας θα ψηφίσει «παρών».

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει, αν και δεν προβλέπεται από τον Κανονισμό, ο εισηγητής της Νέας Δημοκρατίας, ο κ. Συρίγος, που είναι και ο μόνος που δεν μίλησε.

Κύριε Συρίγο, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ:** Ευχαριστώ πολύ, κύριε Πρόεδρε.

Κυρία Υπουργέ, κύριοι συνάδελφοι, θα ξεκινήσω με μία ιστορία την οποία ανέφερα και στην Επιτροπή Μορφωτικών Υποθέσεων. Στις αρχές της δεκαετίας του ’70 ένας αυστριακός πολιτικός, ο Κουρτ Βάλντχαϊμ ήταν γενικός γραμματέας στον ΟΗΕ. Εκείνη την εποχή αποφασίζει να κάνει ό,τι μπορεί για να μετατρέψει τη Βιέννη σε κέντρο διπλωματίας για όλη την Ευρώπη. Ιδρύει ένα από τα τέσσερα κεντρικά γραφεία του ΟΗΕ στη Βιέννη. Τα άλλα τρία είναι στη Νέα Υόρκη, στη Γενεύη και στο Ναϊρόμπι της Κένυας. Ένα από τα τέσσερα κεντρικά γραφεία του ΟΗΕ, λοιπόν, βρίσκεται εδώ και σαράντα χρόνια στη Βιέννη. Ως αποτέλεσμα αυτής της πρωτοβουλίας, η Βιέννη καθίσταται πόλος έλξεως διεθνών οργανισμών και σήμερα έχει σαράντα διεθνείς οργανισμούς, διαμένουν εκεί τρεις χιλιάδες οκτακόσιοι διπλωμάτες και έξι χιλιάδες αξιωματούχοι διεθνών οργανισμών με τις οικογένειές τους. Η Βιέννη, που πριν από πενήντα χρόνια, πριν από μισό αιώνα, ήταν -το μόνο που θυμόμασταν- παλιά πρωτεύουσα της αυτοκρατορίας των Αψβούργων, σήμερα είναι κέντρο διεθνούς διπλωματίας. Το λέω αυτό το πράγμα διότι πρέπει να καταλάβουμε τη σημασία που έχει να υπάρχουν διεθνείς οργανισμοί σε μία χώρα.

Εμείς έχουμε τον Ευρωπαϊκό Οργανισμό Διεθνούς Δικαίου που έχει έδρα στην Ελλάδα και έχουμε και δύο αποκεντρωμένους οργανισμούς της Ευρωπαϊκής Ενώσεως. Συνολικά η Ευρωπαϊκή Ένωση έχει εξήντα δύο οργανισμούς, υπηρεσίες και αποκεντρωμένες υπηρεσίες και όλες αυτές στα κράτη-μέλη της Ευρωπαϊκής Ένωσης. Οι μεγάλοι οργανισμοί, πυλώνες της Ευρωπαϊκής Ένωσης, φτιάχτηκαν εξαρχής στα τέσσερα κράτη που ενδιαφέρονταν άμεσα: Βρυξέλλες, Φρανκφούρτη, Στρασβούργο και Λουξεμβούργο. Έκτοτε γίνεται ένας αγώνας μάχης μεταξύ των κρατών-μελών πώς θα φέρουν τις έδρες αυτών των αποκεντρωμένων υπηρεσιών, των αποκεντρωμένων οργανισμών, στη χώρα τους.

Η Γαλλία, επί παραδείγματι, έχει πέντε έδρες ευρωπαϊκών οργανισμών, εκτός από το Στρασβούργο που είναι και έδρα του Ευρωπαϊκού Κοινοβουλίου. Η Αυστρία έχει δύο μόνο έδρες, όπως και εμείς. Αλλά ποιες είναι αυτές οι δύο; Είναι δύο πολυπληθείς οργανισμοί που σχετίζονται με τα ανθρώπινα δικαιώματα. Εμείς κατορθώσαμε να έχουμε δύο ευρωπαϊκούς οργανισμούς, το Ευρωπαϊκό Κέντρο για την Ανάπτυξη και την Επαγγελματική Κατάρτιση, το CEDEFOP για το οποίο μιλάμε σήμερα και τον Ευρωπαϊκό Οργανισμό για την Κυβερνοασφάλεια, τον ENISA.

Σε όλη την Ευρωπαϊκή Ένωση υπάρχουν δύο εκπαιδευτικοί οργανισμοί. O ένας είναι το Ευρωπαϊκό Ίδρυμα για την Επαγγελματική Εκπαίδευση που στεγάζεται στην Ιταλία και ο άλλος είναι το CEDEFOP, το Ευρωπαϊκό Κέντρο για την Ανάπτυξη της Επαγγελματικής Κατάρτισης. Πότε ιδρύθηκε; Το 1975. Πότε ήλθε στην Ελλάδα; Το 1995. Πρέπει να σας ομολογήσω, κύριοι συνάδελφοι από το ΠΑΣΟΚ, ότι γι’ αυτόν τον λόγο εξεπλάγην όταν προχθές στην Επιτροπή Μορφωτικών Υποθέσεων επιφυλαχθήκατε, ενώ ξέρετε τη σημασία αυτών των οργάνων. Χαίρομαι, βεβαίως, τώρα που ψηφίζετε υπέρ του CEDEFOP. Έγινε ολόκληρη προσπάθεια για να έλθει. Στήθηκαν δομές με σκοπό να το κρατήσουμε επί μονίμου βάσεως στη χώρα.

Τι κάνει αυτό το κέντρο; Υποστηρίζει την προώθηση, την ανάπτυξη και την εφαρμογή των ενωσιακών πολιτικών στον τομέα της επαγγελματικής εκπαίδευσης και κατάρτισης. Μεταφέρει γνώσεις και εμπειρίες. Είναι κάτι το οποίο είχε ξεκινήσει εδώ και πολλά χρόνια η Ευρωπαϊκή Ένωση, η οποία καθόρισε κοινούς στόχους πολιτικής για την επαγγελματική κατάρτιση, οι οποίοι πρέπει να συνοδεύονται υποχρεωτικώς από δείκτες και μηχανισμούς.

Να παρακολουθούμε, δηλαδή. Πας και κάνεις κατάρτιση. Έχει αντίκρισμα αυτό ή δεν έχει; Αυτό γίνεται διότι θέλουμε να καταστήσουμε την Ευρωπαϊκή Ένωση πιο χρήσιμη και ελκυστική και για την κοινωνία και για τους εργαζόμενους και για τους εργοδότες. Και να προσπαθήσουμε να παρακολουθήσουμε τις διαρκείς αλλαγές που υπάρχουν στην οικονομία. Δίδεται από τον CEDEFOP ιδιαίτερη έμφαση στην ψηφιακή και στην πράσινη μετάβαση. Ακούω μία καχυποψία -για ποιον λόγο το κάνουμε αυτό το πράγμα- κυρίως από το ΚΚΕ. Τι θέλουμε; Λέει το ΚΚΕ, ο στόχος αυτών των οργανώσεων είναι να βρουν εργαζόμενους στην τιμή που θέλουν και με τον τρόπο που θέλουν.

Κύριε συνάδελφε από το ΚΚΕ, θυμάμαι αμυδρά από όταν ήμουν μικρό παιδάκι τους παγοπώλες. Αυτοί ήταν άνθρωποι που κυκλοφορούσαν στις γειτονιές και πουλούσαν παγοκολόνες, διότι τότε δεν υπήρχαν ηλεκτρικά ψυγεία σε πολλά ακόμα σπίτια και ήταν ο μοναδικός τρόπος για να κρατηθεί κάτι κάπως παγωμένο και να συντηρηθεί. Η τεχνολογία τους κατήργησε. Τι θα πούμε σε αυτούς τους ανθρώπους με βάση τη δική σας λογική; Όχι θα συνεχίσουμε να κρατάμε παγοπώλες τη σήμερον ημέρα; Τα πράγματα εξελίσσονται. Και αυτό ακριβώς κάνει το CEDEFOP.

Έχουμε τη χαρά να έχουμε ένα όργανο το οποίο βρίσκεται στην αιχμή της γνώσεως για την αγορά εργασίας, για τις δεξιότητες και τα προσόντα. Απ’ αυτό κερδίζει η χώρα μας και οι επιστήμονες που συνεργάζονται.

Κλείνω με δύο σχόλια για το περίφημο αυτό θέμα που έχει προκύψει με τα προνόμια και τις ασυλίες. Γιατί έχουμε προνόμια και ασυλίες; Αυτό οφείλεται στον διττό χαρακτήρα της Ευρωπαϊκής Ενώσεως. Δεν είναι διεθνής οργανισμός, δεν είναι κράτος, είναι και τα δύο ταυτοχρόνως. Όταν ξεκίνησε, ξεκίνησε με ένα πρωτόκολλο τον Απρίλιο του ’65. Ξεκίνησαν σε μία άλλη εποχή τα πρωτόκολλα και οι ασυλίες. Συνεχίζουν. Και το ερώτημα είναι πώς συμβαίνει ένας ευρωπαϊκός οργανισμός να έχει προνόμια και ασυλίες στο έδαφος της Ευρωπαϊκής Ένωσης; Διότι τότε υπήρχε πρόβλημα. Σήμερα τα προνόμια περιορίζονται, δείτε το άρθρο 12 του πρωτοκόλλου, στην ασυλία για πράξεις που γίνονται υπό την επίσημη ιδιότητα του προσωπικού που είναι μέσα. Δεν έχει γενικώς προνόμια και ασυλίες, δεν έχει διπλωματικές ασυλίες. Έχει ασυλία για τις πράξεις υπό την επίσημη ιδιότητά τους. Όλα τα άλλα γίνονται ακριβώς για να μπορέσουμε να τραβήξουμε τέτοιους οργανισμούς και μακάρι να έχουμε πολλούς τέτοιους στο μέλλον στην Ελλάδα για να καταστούμε κέντρο. Το δε κέρδος της τοπικής κοινωνίας και των πανεπιστημίων στην περιοχή της Βορείου Ελλάδος που συνεργάζονται με το CEDEFOP είναι περισσότερο από προφανές.

Σας ευχαριστώ πάρα πολύ και για την ανοχή σας.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Πριν δώσω τον λόγο στην κυρία Υπουργό, ήθελα να ρωτήσω αν κάποιος εκ των παριστάμενων Κοινοβουλευτικών Εκπροσώπων θέλει τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Αθανάσιος Μπούρας):**  Ναι, κύριε Ηλιόπουλε, έχετε τον λόγο.

Μπορείτε να έρθετε και στο Βήμα ή να μιλήσετε από τη θέση σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Θα είναι μία πολύ σύντομη παρέμβαση, κύριε Πρόεδρε.

Σας ευχαριστώ πολύ.

Διεξάγεται αυτή η συζήτηση σαν να είμαστε σε ένα κενό. Αλλά δεν είμαστε σε ένα κενό. Έχουν συμβεί όλα αυτά τα οποία έχουν συμβεί στη Θεσσαλία. Άνθρωποι έχουν χάσει κόπους μιας ολόκληρης ζωής, άνθρωποι έχουν χάσει τους δικούς τους ανθρώπους και ακόμη υπάρχουν ανοικτά ζητήματα και στο πεδίο το υγειονομικό και στο πεδίο του πώς θα λειτουργήσουν τα σχολεία. Και γι’ αυτό και η εισηγήτρια μας είπε ότι θεωρούσαμε αυτονόητο ότι ήδη θα είχε κανονιστεί η συνεδρίαση μίας Επιτροπής Μορφωτικών Υποθέσεων που θα συζητούσαμε γι’ αυτό.

Χθες το βράδυ, όμως, έγινε κάτι πάρα πολύ σημαντικό και η Κυβέρνηση πρέπει να απαντήσει σε αυτό. Εχθές το βράδυ υπήρξε επίσημη καταγγελία στον ραδιοσταθμό «ALPHA», ανθρώπου που χειρίζεται χωματουργικό μηχάνημα, ο οποίος είπε ότι πήρε εντολή από την περιφέρεια για να παρέμβει να προκαλέσει ρήγμα στο ανάχωμα στον ποταμό Καλέντζη, το ρήγμα το οποίο έπνιξε τον Παλαμά. Το ρήγμα το οποίο έπνιξε τον Παλαμά και το «112» πήγε μετά από τρεις ώρες. Η Κυβέρνηση εδώ πρέπει να απαντήσει κάποια πολύ απλά αλλά συγκεκριμένα ερωτήματα, δηλαδή αν η συνεννόηση έγινε ανάμεσα στην Κυβέρνηση και στην περιφέρεια ή αν η περιφέρεια έδρασε μόνη της, για ποιον λόγο δεν ειδοποιήθηκε ο κόσμος στις περιοχές, στα χωριά που ξέρατε ότι θα πληγούν όταν έκαναν την παρέμβαση στο συγκεκριμένο ρήγμα και ποια είναι η διαδικασία στην οποία θα προχωρήσετε άμεσα για να δοθούν απαντήσεις.

Αν δεν απαντήσετε σ’ αυτά, πλέον δεν μιλάμε απλά για πολιτικές ευθύνες. Ανοίγει τελείως διαφορετικά όλη η συζήτηση. Και είναι ξεκάθαρο ότι μπορεί να κάνετε τα πάντα για να καλύψετε τον εκλεκτό σας στην περιοχή, κ. Αγοραστό, αλλά αυτές τις απαντήσεις αργά ή γρήγορα θα αναγκαστείτε να τις δώσετε πρώτα απ’ όλα στους Έλληνες πολίτες.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Θα κλείσουμε τη σημερινή διαδικασία για την ψήφιση του σχεδίου νόμου με την τοποθέτηση της κυρίας Υπουργού.

Κυρία Υπουργέ, έχετε τον λόγο.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Σας ευχαριστώ πάρα πολύ, κύριε Πρόεδρε.

Θα ζητήσω εκ των προτέρων την ανοχή σας γιατί θα χρειαστεί να απαντήσω και σε μερικά θέματα εκτός της σύμβασης την οποία κυρώνουμε σήμερα.

Κύριε Ηλιόπουλε, σας άκουσα άφωνη πραγματικά. Είναι πολύ σκληρό κάποιος να αντιμετωπίζει με αδιαφορία αυτά τα οποία συμβαίνουν στη Θεσσαλία. Τυχαίνει να πολιτεύομαι στον Νομό Μαγνησίας που είναι ένας από τους θεσσαλικούς νομούς ο οποίος επλήγη. Είναι ο πρώτος, μάλιστα, χρονικά. Όμως, είναι επίσης το ίδιο απαράδεκτο να προσεγγίζει κάποιος με τέτοια επιπολαιότητα και ασυγχώρητο λαϊκισμό σοβαρά θέματα.

Ξέρετε, όσο καλά ξέρω κι εγώ, ότι έχει επιληφθεί η δικαιοσύνη και ο αντεισαγγελέας του Αρείου Πάγου με μία πάρα πολύ προσεκτικά διατυπωμένη εισαγγελική παραγγελία -ο κ. Πλεύρης είναι εξέχων νομικός και φαντάζομαι θα συμφωνήσει μ’ αυτά που θα πω- σχεδόν σαν αγωγή, κύριε συνάδελφε, κύριε Υπουργέ, ορισμένη και τεκμηριωμένη, χρονικά τοποθετημένη εναντίον συγκεκριμένων ανθρώπων και για συγκεκριμένες πράξεις ή παραλείψεις. Έχει, λοιπόν, επιληφθεί η δικαιοσύνη.

Περιμένετε σήμερα και θεωρείτε ότι είναι σοβαρό να θέσετε αυτό το θέμα καλώντας να απαντήσω εγώ -γιατί εγώ είμαι παρούσα στη σημερινή συζήτηση- για μία καταγγελία που έγινε σε ένα τηλεοπτικό σταθμό; Είναι το ίδιο απαράδεκτο να είναι κάποιος αδιάφορος και το ίδιο απαράδεκτο είναι να είναι κάποιος και τόσο πολύ λαϊκιστής.

Θέλω να αναφερθώ σε αυτό που είπε η κ. Τζούφη.

Κυρία Τζούφη, αυτό που θα πω δεν έχει ίχνος ειρωνείας. Αντιλαμβάνομαι απολύτως την οδύνη σας. Το πιστεύω και νομίζω ότι αυτό αφορά και στο σύνολο των συναδέλφων στη Βουλή.

Εμείς, όμως, ως Κυβέρνηση, πέρα από τη διατύπωση της οδύνης και της θλίψης, προχωρήσαμε περαιτέρω. Ξέρετε πολύ καλά ότι με το κύρος του Πρωθυπουργού και την αποδοχή που έχει η οικονομική πολιτική αυτής της Κυβέρνησης καταφέραμε και εκταμιεύσαμε σημαντικά κονδύλια. Κάθε απόγευμα στο συντονιστικό της Θεσσαλίας γίνεται ενημέρωση από τους αρμόδιους Υπουργούς ώστε να γνωρίζουν και οι πολίτες αλλά και οι πολιτικοί οι οποίοι ενδιαφέρονται.

Θα πω όμως δυο κουβέντες για τα σχολεία, γιατί κάνατε κι εσείς και η ειδική αγορήτρια του ΚΚΕ αναφορά στην τηλεκπαίδευση. Θα σας πω ότι σχεδόν καθημερινά κάνουμε τηλεδιασκέψεις με την περιφερειακή διευθύντρια και τους διευθυντές πρωτοβάθμιας και δευτεροβάθμιας για να έχουμε την πληρέστερη δυνατή ενημέρωση και τις δικές τους προτάσεις. Αύριο θα γίνει μια τηλεδιάσκεψη που δεν ξέρω αν θα είναι η καταληκτική αλλά θα είναι πολύ ουσιαστική. Περιμένουμε τις εισηγήσεις και τις διαβεβαιώσεις των δημάρχων για τη στατική και όχι μόνον επάρκεια των κτηρίων. Απαραίτητη προϋπόθεση -εκείνοι έχουν την ευθύνη- να μας διαβεβαιώσουν γι’ αυτό. Περιμένουμε τις οδηγίες του Υπουργείου Υγείας για να μας διαβεβαιώσει για την υγειονομική ασφάλεια των παιδιών. Δεν θα κάνουμε καμμία έκπτωση. Τα παιδιά θα οδηγηθούν, όταν και αν οδηγηθούν, ξανά στη διά ζώσης εκπαίδευση μόνον όταν υπάρχει πλήρης ασφάλεια, η οποία δεν περιορίζεται, κυρίες και κύριοι συνάδελφοι, μόνο στο νερό. Διότι στον Βόλο, που έχω καλύτερη εικόνα γιατί περιόδευσα σε όλους τους θεσσαλικούς νομούς, έχει πάρα πολλή σκόνη. Σε άλλες περιοχές υπάρχουν και πτώματα ζώων που μπορεί υγειονομικά να δημιουργήσουν προβλήματα. Σας διαβεβαιώ ότι δεν θα υπάρχει καμμία έκπτωση ως προς αυτό.

Μου έκανε πολλή εντύπωση που αναφέρεστε στην τηλεκπαίδευση. Υποβλήθηκαν προτάσεις. Ανάμεσά τους είναι και μια που είναι η συστέγαση των παιδιών σε σχολικές μονάδες που μπορούν να εξυπηρετήσουν παιδιά με συνεννόηση και σύμφωνη γνώμη των γονέων ώστε να είναι κοντά στα σπίτια στα οποίο φιλοξενούνται και η οποία έχει ισχυρό προβάδισμα. Οι οικίσκοι, αν χρησιμοποιηθούν, θα είναι στον απολύτως απαραίτητο αριθμό. Έχουμε ογδόντα οκτώ χιλιάδες μαθητές, χίλιες τριάντα έξι σχολικές μονάδες, δέκα χιλιάδες εκπαιδευτικούς. Και των εκπαιδευτικών η μεταφορά μας ενδιαφέρει και η δική τους υγειονομική κι όχι μόνον ασφάλεια. Η τηλεκπαίδευση όμως δεν έπεσε μέχρι τώρα στο τραπέζι. Δεν ξέρω ποιος το λέει, γιατί το επαναλαμβάνετε και γιατί το συντηρείτε.

Θα πω και κάτι άλλο που έχει τη σημασία του. Ξεκινήσαμε ψυχολογική υποστήριξη σε συνεργασία με το ΕΚΠΑ με ομάδα της καθηγήτριας Χατζηχρήστου. Τη Δευτέρα και την Τρίτη έγινε ψυχολογική υποστήριξη των διευθυντών της εκπαίδευσης, των διευθυντών των σχολικών μονάδων ειδικής αγωγής και των στελεχών του ΚΕΔΑΣΥ.

Αύριο και το Σάββατο, θα πάνε επιτόπου εκεί εκπαιδευτές, για τους γονείς, τους κηδεμόνες και τους εκπαιδευτικούς. Θα υπάρχει και ατομική υποστήριξη των παιδιών που έχουν ανάγκη και ομαδική υποστήριξη, καθώς και σχετικό υλικό.

Αυτά, κύριε Πρόεδρε, θεώρησασκόπιμο να τα αναφέρω, γιατί έγινε σχετική συζήτηση. Ευτυχώς ο εισηγητής μας, ο Υπουργός ο κ. Συρίγος, με απαλλάσσει από την υποχρέωση να πω πολλά, γιατί η δική του τεκμηριωμένη τοποθέτηση ήταν αρκετή.

Θα τονίσω, όμως, κι εγώ ότι η κύρωση που συζητούμε σήμερα, βάσει των άρθρων 28 και 36 του Συντάγματος της νέας συμφωνίας Έδρας, είναι πάρα πολύ σημαντική, γιατί θα συμπεριληφθεί στο έργο του οργανισμού εκτός από τον τομέα της επαγγελματικής εκπαίδευσης, η προαγωγή, η ανάπτυξη και η εφαρμογή πολιτικών για τις δεξιότητες και τα επαγγελματικά προσόντα.

Επικαιροποιούμε με αυτή τη νέα συμφωνία Έδρας, ανανεώνουμε, εμπλουτίζουμε την κοινή δέσμευση της χώρας μας και της Ευρωπαϊκής Ένωσης, για την τεκμηριωμένη με επιστημονικά στοιχεία υποστήριξη της χάραξης πολιτικής στους τομείς της επαγγελματικής εκπαίδευσης και κατάρτισης, των δεξιοτήτων και των τάσεων της αγοράς εργασίας και διασφαλίζουμε την παραμονή και τη λειτουργία του κέντρου στη χώρα μας, με όλα αυτά τα θετικά, ουσιαστικά, τα οποία ανέφερε ο κ. Συρίγος και δεν υπάρχει κανένας λόγος να επαναλάβω και να κουράσω το Σώμα.

Θα τονίσω, όμως, σε ό,τι αφορά το αντικείμενο αρμοδιότητάς του CEDEFOP, ότι διαδραματίζει σημαίνοντα ρόλο στη διαμόρφωση της πολιτικής για την επαγγελματική εκπαίδευση και κατάρτιση, τόσο σε ευρωπαϊκό όσο και σε διεθνές επίπεδο. Λειτουργεί συμπληρωματικά και χωρίς επικαλύψεις με τους άλλους συνεργαζόμενους φορείς και δίνει στοιχεία, τεκμηρίωση και ερευνητικά πορίσματα, που τροφοδοτούν τόσο το πεδίο της έρευνας στα πανεπιστήμια, όσο και στο πεδίο χάραξης της πολιτικής.

Και θα κάνω και μια άλλη αναφορά σε αυτό που είπε ο πρώην Υπουργός κ. Στυλιανίδης στην Επιτροπή Μορφωτικών Υποθέσεων. Ανέφερε την κομβικής σημασίας συμβολή του CEDEFOP ως οργανισμού όταν τον συμβουλεύτηκε ο ίδιος για να εισαγάγει νέες πολιτικές την περίοδο που ήταν Υπουργός Παιδείας.

Άρα, λοιπόν, συνολικά το έργο του CEDEFOP συνάδει με τους κύριους άξονες προτεραιότητας της ευρωπαϊκής και διεθνούς πολιτικής ατζέντας σε θέματα εκπαίδευσης και κατάρτισης. Είναι άξονες προτεραιότητας που έχουν διαμορφωθεί από τις νέες προκλήσεις που είναι η παγκοσμιοποίηση της οικονομίας, η διεθνοποίηση της αγοράς εργασίας, ο κοινωνικός μετασχηματισμός, η πράσινη και η ψηφιακή μετάβαση.

Είναι προκλήσεις που αποτυπώθηκαν στους στόχους του Ευρωπαϊκού Έτους Νεολαίας το 2022 και στους στόχους του Ευρωπαϊκού Έτους Δεξιοτήτων το 2023, το τρέχον έτος. Οι προκλήσεις αυτές φέρνουν την επαγγελματική εκπαίδευση και κατάρτιση στο επίκεντρο και απαιτούν να πάψει να είναι το αποπαίδι της εκπαίδευσης.

Πρόσφατα ο ίδιος ο Πρωθυπουργός τόνισε ότι η επαγγελματική εκπαίδευση και κατάρτιση για λόγους κοινωνικών στερεοτύπων στην πατρίδα μας δεν είχε μέχρι τώρα την αναγνώριση που θα έπρεπε. Γι’ αυτό και άλλωστε, ήδη από την προηγούμενη τετραετία, η Κυβέρνησή μας έφερε την επαγγελματική εκπαίδευση, κατάρτιση και τη διά βίου μάθηση στο προσκήνιο με τον ν.4763/20 για το Εθνικό Σύστημα Επαγγελματικής Εκπαίδευσης, Κατάρτισης και Διά Βίου Μάθησης και σήμερα δημιουργήθηκε σχετικό Υφυπουργείο, στο οποίο έχω την τιμή να προΐσταται.

Προχωρούμε, λοιπόν, δυναμικά σε ακόμη περισσότερες παρεμβάσεις με στόχο την άμεση αποτελεσματική και ουσιαστική διασύνδεση της επαγγελματικής εκπαίδευσης, κατάρτισης και διά βίου μάθησης με την αγορά εργασίας, την τοπική κοινωνία, την οικονομία και την τεχνολογία.

Ο συντονισμός και οι συνέργειες μεταξύ των τριών επιπέδων της επαγγελματικής εκπαίδευσης και κατάρτισης -του 3, 4 και 5- με την ενίσχυση των οργάνων διακυβέρνησης του συστήματος σε περιφερειακό και τοπικό επίπεδο, με στόχο τον αποτελεσματικό εντοπισμό των αναγκών της εθνικής και τοπικής οικονομίας και την εξάλειψη των επικαλύψεις, η ενίσχυση και η επέκταση του θεσμού των ΙΕΚ της ειδικής αγωγής, ο ενιαίος τρόπος λειτουργίας όλων των ΕΠΑΛ σύμφωνα με το μοντέλο των πρότυπων ΕΠΑΛ, με ενίσχυση του βαθμού αυτονομίας τους, με προαγωγή της εκπαιδευτικής έρευνας στην πράξη, με επιμορφώσεις εκπαιδευτικών, με νέα προγράμματα σπουδών σύμφωνα με τις ανάγκες της τοπικής οικονομίας, με καινοτόμες διδακτικές πρακτικές, με νέα πρότυπα διοίκησης και λειτουργίας, με νέους τομείς και ειδικότητες, αυτές, κυρία Τζούφη, είναι οι παρεμβάσεις μας για τα πρότυπα ΕΠΑΛ και δεν είναι ο απόλυτος έλεγχος των σπουδών και των ειδικοτήτων από την αγορά, όπως ανακριβώς και με υπερβολική απλούστευση αναφέρατε στην Επιτροπή.

Ο εξορθολογισμός και ο εκσυγχρονισμός του νομικού πλαισίου τους διά βίου μάθησης, η υλοποίηση προγράμματος ανάπτυξης ψηφιακών δεξιοτήτων για εκατό χιλιάδες άτομα, κυρίως τελειόφοιτους όλων των ειδικοτήτων ΙΕΚ και ΑΕΙ, με στόχο τη διασύνδεση με την απασχόληση, η λειτουργία των γραφείων επαγγελματικής ανάπτυξης και σταδιοδρομίας στα ΙΕΚ, η πλήρης αναβάθμιση και ανανέωση του προφίλ των ΙΕΚ, η στοχευμένη και τεκμηριωμένη επέκταση του δικτύου των επαγγελματικών σχολών κατάρτισης που είναι κομβικής σημασίας επιλογή για τους αποφοίτους του γυμνασίου, είναι μερικές μόνο από τις παρεμβάσεις που σχεδιάζουμε να υλοποιήσουμε και τις οποίες σταχυολογώ από ένα πλέγμα ολοκληρωμένων δράσεων, που αποτελεί τον οδικό χάρτη της νέας τετραετίας.

Και θα ήθελα εδώ, κυρία Τζούφη, να σας διορθώσω. Είπατε ότι η ΕΠΑΣ Μαθητείας της ΔΥΠΑ, πρώην ΟΑΕΔ είναι στο επίπεδο δύο και υποβαθμίστηκαν. Είναι στο επίπεδο τρία του πλαισίου προσόντων.

Όλες οι σχεδιαζόμενες από την Κυβέρνησή μας ενέργειες τις οποίες προανέφερα και η υλοποίηση των οποίων δεν θα αργήσει -ήδη έχει ξεκινήσει- βασίζονται σε σύγχρονα εργαλεία αναπτυξιακής πολιτικής και πολλά από αυτά μας προσφέρει το CEDEFOP.

Η διαδικασία όμως αυτή δεν εξαντλείται στο πλαίσιο της διαμόρφωσης και υλοποίησης πολιτικών, αλλά έχει και αντίκτυπο στην πράξη και στην καθημερινότητα των πολιτών, με απώτερο στόχο στην πράξη -το τονίζω- οι πολίτες αφ’ ενός να αποκτούν τις σωστές δεξιότητες και αφ’ ετέρου οι δεξιότητες που έχουν αποκτήσει, να αναγνωρίζονται και να εκτιμώνται στο πλαίσιο της σύγχρονης αγοράς εργασίας.

Η απάντησή μας, σε ό,τι αφορά την επαγγελματική εκπαίδευση και κατάρτιση, σε αυτά τα οποία με πολύ απόλυτο και ανακριβή τρόπο μάς κατηγόρησε η εισηγήτρια του ΣΥΡΙΖΑ -στην οποία θα ήθελα πολύ να θυμίσω την ανυπαρξία του έργου της συγκυβέρνησης ΣΥΡΙΖΑ - Ανεξαρτήτων Ελλήνων στον τομέα αυτό- είναι η ίδρυση νέων δομών επαγγελματικής εκπαίδευσης και κατάρτισης, είκοσι πέντε πρότυπα ΕΠΑΛ, δέκα πειραματικά ΙΕΚ, πέντε θεματικά ΙΕΚ, τρεις επαγγελματικές σχολές κατάρτισης, πάνω από τριάντα ειδικότητες, νέες πειραματικές, με πιλοτικό πρόγραμμα, τρεις ειδικότητες και άτομα με προβλήματα όρασης ή και ακοής σε συνεργασία με την ΕΣΑΜΕΑ, θεσμοθέτηση κρατικών συμβουλίων δεξιοτήτων, καθιέρωση αμειβόμενης πρακτικής άσκησης και στεγαστικού επιδόματος καταρτιζομένων ΙΕΚ, νέο πλαίσιο μεταλυκειακού έτους τάξης μαθητείας, χρηματοδότηση της μαθητείας από μεγάλες επιχειρήσεις, παράλληλο μηχανογραφικό δελτίο για εισαγωγή στα ΙΕΚ, πάγια προκαταβολή στα ΙΕΚ για κάλυψη λειτουργικών εξόδων, μητρώα εκπαιδευτών επαγγελματικής εκπαίδευσης και κατάρτισης, 114 εκατομμύρια για τον εργαστηριακό εξοπλισμό όλων των εργαστηριακών κέντρων από το Ταμείο Ανάκαμψης και Ανθεκτικότητας, στρατηγικό σχέδιο για την επαγγελματική εκπαίδευση και κατάρτιση, που έχει υποβληθεί και θα συζητηθεί στην αρμόδια επιτροπή.

Είναι λίγα από αυτά που κάναμε, με τα οποία όμως δεν σταματούμε. Συνεχίζουμε πιο εντατικά, πιο δυναμικά, με παρεμβάσεις που έχω ήδη αναφέρει και στην επιτροπή και στην ομιλία μου και άλλες πολλές οι οποίες σχεδιάζονται, γιατί πρέπει επιτέλους και η επαγγελματική εκπαίδευση και κατάρτιση και η διά βίου μάθηση να αποκτήσουν την αξία που τους αναλογεί, γιατί δεν είναι για εμάς λύση ανάγκης. Είναι ποιοτική, αξιόπιστη επιλογή, με επαγγελματικές προοπτικές, με δεξιότητες και προσόντα για την αγορά εργασίας και είναι χρέος μας να την επανασυστήσουμε στην ελληνική κοινωνία.

Σας ευχαριστώ, κύριε Πρόεδρε, για την κατανόηση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού.

Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και του Ευρωπαϊκού Κέντρου για την Ανάπτυξη της Επαγγελματικής Κατάρτισης (CEDEFOP)».

Η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |  |
| --- | --- |
| Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίαςκαι του Ευρωπαϊκού Κέντρου για την Ανάπτυξη της Επαγγελματικής Κατάρτισης (CEDEFOP) |  |
| Επί της Αρχής ΚΑΤΑ ΠΛΕΙΟΨΗΦΙΑ |  |
| Ν.Δ.: ΝΑΙ |  |
| ΣΥΡΙΖΑ: ΝΑΙ |  |
| ΠΑΣΟΚ-Κ.Α.: ΝΑΙ |  |
| Κ.Κ.Ε.: OXI |  |
| ΣΠΑΡΤΙΑΤΕΣ: ΝΑΙ |  |
| ΕΛΛΗΝ. ΛΥΣΗ: OXI |  |
| ΝΙΚΗ: OXI |  |
| ΠΛΕΥΣΗ ΕΛ.: ΠΡΝ |  |
| Άρθρο πρώτο ΚΑΤΑ ΠΛΕΙΟΨΗΦΙΑ |  |
| Ν.Δ.: ΝΑΙ |  |
| ΣΥΡΙΖΑ: ΝΑΙ |  |
| ΠΑΣΟΚ-Κ.Α.: ΝΑΙ |  |
| Κ.Κ.Ε.: OXI |  |
| ΣΠΑΡΤΙΑΤΕΣ: ΝΑΙ |  |
| ΕΛΛΗΝ. ΛΥΣΗ: OXI |  |
| ΝΙΚΗ: OXI |  |
| ΠΛΕΥΣΗ ΕΛ.: ΠΡΝ |  |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |  |
| Ν.Δ.: ΝΑΙ |  |
| ΣΥΡΙΖΑ: ΝΑΙ |  |
| ΠΑΣΟΚ-Κ.Α.: ΝΑΙ |  |
| Κ.Κ.Ε.: ΠΡΝ |  |
| ΣΠΑΡΤΙΑΤΕΣ: ΝΑΙ |  |
| ΕΛΛΗΝ. ΛΥΣΗ: OXI |  |
| ΝΙΚΗ: OXI |  |
| ΠΛΕΥΣΗ ΕΛ.: ΠΡΝ |  |
| Επί του Συνόλου ΚΑΤΑ ΠΛΕΙΟΨΗΦΙΑ |  |
| Ν.Δ.: ΝΑΙ |  |
| ΣΥΡΙΖΑ: ΝΑΙ |  |
| ΠΑΣΟΚ-Κ.Α.: ΝΑΙ |  |
| Κ.Κ.Ε.: OXI |  |
| ΣΠΑΡΤΙΑΤΕΣ: ΝΑΙ |  |
| ΕΛΛΗΝ. ΛΥΣΗ: OXI |  |
| ΝΙΚΗ: OXI |  |
| ΠΛΕΥΣΗ ΕΛ.: ΠΡΝ |  |
|  |  |
|  |
|  |
|  |
|  |
|  |
|  |
| λξκξ |
|  |
|  |
|  |
|  |
|  |
|  |
|  |
|  |
|  |
|  |
|  |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Παιδείας, Θρησκευμάτων και Αθλητισμού: «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και του Ευρωπαϊκού Κέντρου για την Ανάπτυξη της Επαγγελματικής Κατάρτισης (CEDEFOP)» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελίδα 125α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσα εξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 13.31΄ λύεται η συνεδρίαση για τη προσεχή Δευτέρα 18 Σεπτεμβρίου 2023 και ώρα 12.00΄ με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**